text: Max oli Tom Kingin nuorin poika, joka työskenteli Paddy Kirkin alaisena eläinlääkärinä. Hän saapui kylää myöhemmin kuin muut Kingeistä, sillä hän oli matkustelemassa tyttöystävänsä Amyn kanssa. Kylään saapumisen syy oli isän häät Charityn kanssa. Maxin oli alun perin tarkoitus jatkaa matkusteluaan, mutta Tom päätti olla kustantamatta poikansa huvittelua, ja vaati tätä tekemään töitä ansaitakseen rahaa, niin kuin muutkin tekevät. Max päätyi vastentahtoisesti töihin kylän eläinlääkäriasemalle, tosin Tom maksoi Paddylle hänen työhönotostaan, mutta vannotti, ettei Paddy saisi kertoa siitä Maxille. Max kuitenkin oppi aikaa myöten pitämään työstään , ja oli iloinen, ettei hänen tarvinnut olla töissä perheyrityksessä. Max ei nimittäin hyväksynyt kieroja keinoja, joilla hänen perheensä hoitivat asioitaan omaksi hyödykseen. Max kuitenkin joutui mukaan perheensä asioihin epämukavalla tavalla. Hän joutui hoitamaan eläinlääkäriasemalla Jimmyn pistohaavat, jotka hän sai mennessään polttamaan Andy Sugdenin ladon Cain Dinglen ja Robert Sugdenin kanssa. Max ei halunnut enää jäädä kylään, koska ei halunnut muuttua samanlaiseksi kuin muut Kingin veljeksistä. Max aikoikin lähteä kylästä, humaltuneena autolla ajaen, mutta ajoikin vahingossa isänsä yli, joka yritti estää häntä lähtemästä. Jimmy otti syyt niskoilleen, ettei Max joutuisi vankilaan. Myöhemmin Max tarjoutui hankkimaan isälleen palan maata, jota hän oli kauan aikaa yrittänyt ostaa rakennushankkeen aloittamiseksi. Hän annosteli tahallaan liikaa lääkettä karjan rehuun, ja sai sen näyttämään Paddyn vahingolta. Karjan omistajien menettäessä rahaa, he joutuivat myymään pellon Kingeille. Max päätti lopettaa työt Paddylle, ja siirtyi työskentelemään King & Pojille. Tämä kaikki oli kuitenkin liikaa Maxin omalletunnolle, ja hän päättikin ottaa itselleen lahjusrahat, jotka hänen piti viedä kunnanvaltuutetulle rakennushankkeen eteenpäinviemiseksi, ja lähteä kylästä. Hän kuitenkin kuoli matkalla juna-asemalle, Andy Sugdenin auton suistuttua tieltä, Max kyydissään.


title: Luettelo televisiosarjasta Emmerdale poistuneista hahmoista

text: Sadie oli Jimmyn vaimo. Hän on tottunut olemaan huomion keskipisteenä ja saamaan aina tahtonsa läpi. Hän on ilmeisesti iskenyt silmänsä perheen suureen perintöön, ja juoni Charityn ulos perheestä, jottei tämä veisi itselleen puolta rahoista. Sadiella on koira Damon. Sadie on ahne, älykäs, ovela ja julma nainen, joka ei pelännyt pelehtiä Robertin kanssa, tehdä hämäriä bisneksiä Cainin kanssa Charitya vastaan ja tunkeutua miehensä isän suosioon. Hän työskentelee kiristettyään Tom Kingiä tämän haluamalla maapalalla taas Kingien firmassa. Oikeastaan hän on vain raukkis. Kuitenkin Tom antoi Sadielle pian lähtöpassit Kartanolta kun huomasi että Sadie rakastaa Matthew'tä. Sadie katosi kylästä pian ja palasi myöhemmin uuden sulhasensa Alasdair Sinclairin kanssa. Suhdetta kuitenkin hiillosti Alasdairin pelottava äiti Rosemary ja Sadien rakastaja Matthew.


text: Pääartikkeli: Tom King


text: Tom on Kingin yrityksen johtaja ja Jimmyn, Matthewin, Carlin ja Maxin isä. Tom oli menossa naimisiin Charityn kanssa. Hän luotti sokeasti miniäänsä Sadieen, jonka lavastuksen vuoksi ei tiennyt, voiko enää luottaa Charityyn ja hän jätti tämän julmasti alttarille. Kingien uusi rakennushanke on herättänyt vastatuulta kyläläisissä. Tom on ahkera, töykeä, määrätietoinen ja tiukka mies. Tomilla on ongelmia jälkikasvunsa kanssa erityisesti Matthew'n ja Jimmyn kanssa, jotka yrittävät saada isäänsä siirtymään eläkkeelle perheyhtiöstä. Tomin nuorin poika Max ajoi humaltuneena isänsä jalan ylitse tämän yrittäessä estää häntä lähtemästä Holdgateen tilalta. Tomin nilkka on leikattu, ja hän kävelee kyynärsauva tukenaan. Tomin poika Max kuoli traagisesti matkalla juna-asemalle Andy Sugdenin auton suistuttua tieltä Robertin vuoksi Max kyydissään. Auto syttyi palamaan ja Robert onnistui pelastamaan Andyn, mutta Maxin kohdalla oli liian myöhäistä ja Auto räjähti. Tom murtui tapahtuneesta ja syytti Andya tapahtuneesta, mutta antoi myöhemmin tälle anteeksi.


text: Andy Sugden (es. Kelvin Fletcher) on sarjan alkuperäisen keskushahmon Annie Sugdenin lapsenlapsi. Jack ja Sarah Sugden adoptoivat Andyn, kun tämä oli pieni poika. Andy sytytti tilan siilon tuleen, tietämättään äitinsä olevan sisällä, ja tämä kuoli palossa. Robertin ja Andyn välit ovat olleet aina vaikeat. Andy ja Katie Addyman menivät nuorina naimisiin, ja myös Debbien kanssa Andylla oli lyhytkestoinen teinisuhde, josta syntyi myös hänen ensimmäinen lapsensa Sarah. Myöhemmin Andy on seurustellut mm. Alicia Hardingin, sekä Amy ja Kerry Wyattin kanssa. Andylla on nykyään kaksi lasta Debbie Dinglen kanssa, tytär Sarah ja poika Jack Sugden, joka pantiin alulle Sarahin vuoksi, kun tämä sairasti leukemian ja tarvitsi täsmäävän luuydinnesteen. Sarahin sairastuminen toi Andylle paljon huolta ja surua, ja suhde Alician kanssa kariutui lopulta tämän vuoksi. Huhtikuussa 2017 (UK elokuu 2016) Andy joutui pakenemaan maasta hänen tyttöystävänsä Chrissien lavastettua hänet syylliseksi Lawrencen ampumiseen, kostoksi siitä että Andy petti häntä Bernicen kanssa.


text: Jack on maanviljelijä, joka nyt auttaa poikaansa Andya. Hänellä on kolme lasta; Rob ja Victoria sekä adoptiopoika Andy, ja hän on naimisissa Dianen kanssa. Hän osti poikansa Robertin osuuden autokorjaamosta. Jackilla oli viileät välit Andyyn, joka erehdyksessä ampui häntä, niin että hän oli hengenvaarassa. Mutta nyt he ovat lähentyneet. Hän on lempeä perheenisä, mutta liian huolehtiva mies. Zoe Tate myi Jackille maatilkun pilkkahintaan kostoksi Kingeille. Marraskuussa 2011 (UK 2009) Jack kuoli sydänkohtaukseen ollessaan tapaamassa äitiään Espanjassa.


text: Dawn on Jean ja Bob Hopen tytär, ja pienen TJ: äiti. Hänellä on myös veli Jamie Hope. Hän on eronnut aviomiehestään Terrystä, jonka kanssa kihlautui ollessaan vain 19-vuotias. Hän hoitaa lastaan hyvin, mutta se on joskus raskasta, ja Terryn aivohalvaus jokin aika sitten osaltaan aiheutti avioliiton kariutumisen. Dawn alkoikin seurustella eron jälkeen Scott Windsorin kanssa, ja suhteessa oli monia ylä- ja alamäkiä. Lopulta Dawn ei enää halunnut seurustella Scottin kanssa tämän väkivaltaisuuden takia. Dawnilla ei ole vakituista työpaikkaa, mutta hoitaa joskus Ashleyn tytärtä Gabriellea maksua vastaan, oman poikansa hoidon lomassa. Scottin ollessa vankilassa pahoinpideltyään Paddyn, Dawn aloitti seurustelun Danny Daggertin kanssa. Kaikki meni hyvin siihen asti kun Scott vapautui vankilasta takaisin asumaan Dawnin luo. Dawn ei kuitenkaan halunnut vakavaa suhdetta kenenkään kanssa, ja jätti Dannyn muutaman viikon seurustelun jälkeen. Scott yritti saada Dawnin takaisin itselleen, mutta epäonnistuessaan yrityksessä, hän päätti kostaa Dawnille ilmiantamalla hänet sosiaaliavustuspetoksesta. Nyt Dawn joutuu oikeuteen, koska hänellä oli ns. pimeitä tuloja, ja hän nosti kuitenkin toimeentuloavustuksen. Oikeus päätti tehdä Dawnin jutusta esimerkkitapauksen, ja Dawn joutui vankilaan kuudeksi viikoksi. Dawnin palatessa vankilasta takaisin kylään hänen äitinsä ja ex-miehensä olivat aloittaneet suhteen. Dawnin oli vaikea sulattaa asiaa, mutta viimein hän kuitenkin antoi hyväksyntänsä. Dawn kuitenkin haluaa uuden alun itselleen ja pojalleen ja onkin muuttamassa ystävänsä luo Cornwalliin, jossa kävi äskettäin lomailemassa. Terry kuitenkin halusi lisää aikaa poikansa kanssa ennen Dawnin ja lapsen muuttoa, ja viivytteli tahallaan heidän lähtöään. Dawn joutui jäämään yhdeksi ylimääräiseksi päiväksi Emmerdaleen, ja ehti katsomaan ystäviensä Donnan ja Marlonin uutta taloa. Kaasuvuodon takia talo kuitenkin räjähti ja sortui jättäen alleen monta kyläläistä, Dawn mukaan lukien. Dawn saatiin elävänä pois rojun alta ja hänet vietiin sairaalaan jossa hän yllättäen kuoli saamiinsa sisäisiin vammoihin.


text: Terryllä on poika Terence Junior eli TJ ex-vaimo Dawnin kanssa. Terry kihlautui Dawnin kanssa tytön ollessa vain 19-vuotias, menivät pian sen jälkeen naimisiin, ja saivat lapsen. Terry sai vähän TJ:n syntymän jälkeen aivohalvauksen, ja joutui olemaan jonkin aikaa sairaalassa. Kun Terry kotiutui, sekä uuden vauvan että Terryn hoitaminen kävi liian rankaksi nuorelle Dawnille, ja he päätyivät avioeroon. Terry alkoi seurustella Louisen kanssa, johon oli ihastunut jo kauan ennen Dawnia. Heillä meni hyvin, ja he aikoivat ostaa Alan Turnerilta Majatalon. He alkoivat jo kunnostaa paikkaa, mutta ennen kuin he saivat lopulliset kauppakirjat tehtyä tuli ilmi, että Louise petti häntä Matthew Kingin kanssa. Louise ilmoittikin Terrylle, että hän haluaa tulevaisuuden Matthewin kanssa. Matthewin jätettyä Louisen, nainen tuli madellen Terryn luo, anelemaan häntä takaisin. Terry ei kuitenkaan enää halunnut Louisea takaisin. Nykyään Terry pyrörittää omaa taksi-firmaansa ja seurustelee Brenda Walkerin kanssa. Vuonna 2013 (UK 2011) Terry sai surmansa kahvilan tulipalossa.


text: Louise on Villapakan osaomistaja ja tarjoilija, joka vaihtaa miestä usein. Louise koki kerran karvaan yllätyksen, kun miesystävä Ray osoittautui psykopaatiksi. Lopulta, kun Ray kolarin jälkeen verisenä ilmaantui tyhjään, pimeään kylään, oli Louisen itsepuolustukseksi tapettava Ray. Hän seurusteli Terryn kanssa, mutta oli samanaikaisesti palavasti ihastunut Matthewiin, jonka kanssa teki syrjähypyn. Hän jätti Terryn Matthewin vuoksi, mutta Matthew ei ollutkaan tosissaan Louisen suhteen, ja mies jätti Louisen. Louise päätti kostaa Matthewille mm. leikkelemällä tämän työpuvut suikaleiksi, ja sen takia Matthew alkoi uhkailla Louisea. Louise huomasi haluavansa tappaa myös Matthewin, ja katsoi parhaakseen lähteä vähäksi aikaa kotiseuduilleen Australiaan. Louise jaksaa aina hymyillä ja kuunnella asiakkaidensa juttuja. Hän on iloinen, mutta joskus epävarma nainen.Seurustelee poliisina työskentelevän Martinin kanssa. Louise kumminkin erosi Martinista. Nykyään seurustelee Jamie Hopen kanssa, joka on Bob Hopen poika.


text: Seth oli Betty Eagletonin miesystävä, joka kuoli sydänkohtaukseen lentokoneessa, kun oli palaamassa takaisin Emmerdaleen Australiasta. Hän oli innostunut tietotekniikasta, ja Australiassa ollessaan hän olikin yhteydessä Bettyyn sähköpostin kautta. Nuorempana Seth työskenteli Kartanon riistanvartijana ja tuntikin metsät kuin omat taskunsa. Hän oli myös lyhyen aikaa töissä Eric Pollardin Pajalla. Seth rakasti salakalastamista Zak Dinglen kanssa, ja vedonlyöntiä laukkakisoissa, josta Betty taas ei pitänyt.


text: Emma (es. Gillian Kearney) saapui Emmerdalen kylään vuonna 2015 (UK). Hän oli Pete, Ross ja Finn Bartonin äiti sekä James Bartonin ex-vaimo. Emma oli jättänyt perheensä poikien ollessa pieniä sen jälkeen, kun hän oli yrittänyt kuristaa Rossin hengiltä. Emma oli ammatiltaan sairaanhoitaja.


text: Kun Emma saapui kylään 20 vuoden eron jälkeen, pojat ja James eivät halunneet aluksi olla missään tekemisissä Emman kanssa. Pian perheen välit kuitenkin lämpenivät, ja Emma ja James palasivat yhteen. Pojat alkoivat rakastaa taas lämpimäksi ihmiseksi kokemaansa äitiään. Emmasta alkoi kuitenkin paljastua pimeitä puolia. Hän muun muassa vainosi Jamesin ex-vaimoja Moiraa ja Chasia. Myös hänen poikiensa tyttöystävät saivat kokea Emman vainon.


text: James ja Moira olivat suudelleet kiihkeästi, ja kun Emma kuuli tästä, hän vangitsi aviomiehensä Jamesin ja alkoi kiduttamaan tätä. James pääsi pakenemaan, mutta Emma sai hänet kiinni. Pariskunta alkoi riitelemään sillalla, jonka seurauksena Emma työnsi Jamesin alas sillalta. James kuoli sairaalassa.


text: Emma onnistui salailemaan murhaansa vuoden ajan, kunnes asia selvisi Laurel Thomasille. Kun murha oli paljastumassa kaikille, Emma pakeni ja ampui poikansa Finnin kuoliaaksi. Emma kaappasi myös Moiran juuri synnyttämän pojan, mutta jätti pojan kuitenkin pian kirkkoon. Emma ja Moira kohtasivat maasillalla, jossa Emma alkoi haukkua Moiraa huonoksi äidiksi. Moira tulistui ja työnsi Emman alas kohti kuolemaa. Tippuessaan alas, Emma hymyili leveästi. Emma kuoli syksyllä 2017 (UK).


text: Noreen on suorapuheinen eläkeläisrouva, jonka kanssa Val joutuu tekemisiin suorittaessaan yhdyskuntapalvelua. Noreen tekee kepposia Valille ja naisten sananvaihto on terävää. Loppujen lopuksi he kuitenkin ystävystyvät ja Noreenkin saa toimintaa yksinäiseen elämäänsä. Hän paheksuu yleensä Valin tempauksia, mutta joskus myös lähtee niihin mukaan, kuten ryhtyessään kunnallisvaaliehdokkaaksi. Noreen käyttää tekokulmakarvoja sekä peruukkia, joka hänen mukaansa kuului Isadora Duncanille. Noreen sai traagisesti surmansa koko kylää koskettaneessa Kingien rakentaman esittelytalon räjähdyksessä.


text: Ethan on kylän uusi apupappi. Hän oli kihloissa Niamhin kanssa, mutta he erosivat. Hänelle papin maine ja siveys ovat hyvin tärkeitä periaatteita. Hän on joskus huolissaan Ashleyn viran puolesta. Hän auttoi Stephiä, kun tämä oli vankilassa. Ethan on ystävällinen ja päättäväinen nuori mies, joka ajaa upealla punaisella avoautolla. Ethan on kuitenkin kehittänyt kiellettyjä tunteita Ashleyn tyttöystävää, Laurelia kohtaan. Vivin tytärpuoli Kelly on huomannut nämä tunteet, ja muistuttelee kiusallaan Ethania niistä aina kun he tapaavat. Ethan tunnusti tunteensa Laurelille naisen järjestämissä naamiaisjuhlissa, ja jopa suuteli häntä, mutta Laurel torjui hänet. Seuraavana aamuna yleensä raitis Ethan oli heti aamusta Villapakassa tilaamassa viskiä. Sen jälkeen hän jatkoi juopotteluaan kirkon ehtoollisviineillä, ja Kellyn satuttua paikalle, he päätyivätkin lihan himon vietäviksi kirkossa. Laurel löysi heidät kuhertelemasta sakastista eikä ollut uskoa silmiään. Ethanin pään selvittyä hän tajusi mitä oli mennyt tekemään, ja antoi Kellyn kuulla mitä mieltä oikeastaan onkaan hänestä. Kelly loukkaantui ja totesi olevansa parempi ihminen, ei tekopyhä kuin Ethan. Ethan yritti vielä vakuuttaa Laurelille, että olisi tälle parempi mies kuin Ashley, mutta turhaan. Kyläläiset olivat kuulleet Kellyltä Ethanin ja Laurelin suudelmasta, ja osa oletti Laurelin suudelleen Ethania, ei toisin päin. Piispakin oli saanut kuulla asiasta, Ethanin version tosin. Ashleyn palatessa Israelin matkaltaan piispa oli jo ehtinyt informoida häntä tapahtumista. Ethan ehti kertomaan oman version tarinasta Ashleylle ensin, ja Ashley uskoikin häntä aluksi. Huomatessaan ettei Laurel halunnut häntä sen jälkeenkään kun Ashleyn ja Laurelin suhde oli karikolla, hän päätti kertoa totuuden. Hän paljasti himoinneensa lähimmäisensä puolisoa, ja valehdelleensa piispalle Ashleyn ja Laurelin suhteen toimivuudesta kirkossa pitämässään saarnassa. Koko kirkkokansa piispa mukaan lukien sai kuulla tämän tunnustuksen, ja Ethan päättikin lähteä kylästä kerrottuaan totuuden.


text:
Danny työskentelee Rodneyn antiikkiliikkeessä. Danny on ahkera ja reipas nuori mies. Len on hänen entinen appiukkonsa ja hyvä ystävä. Hän asuu vuokralla Lenin ja Pearlin luona. Hän tulee hyvin toimeen myös Rodneyn kanssa, jota hän avustaa myös viinibisneksissä. Dannyllä on ollut suhde Val Lambertin kanssa, joka kuitenkin päättyi, kun Val valitsi Rodneyn Dannyn sijasta. Danny on seurustellut myös Donnan kanssa. Danny oli kiinnostunut eläinlääkäriaseman uudesta vastaanottoapulaisesta Jo Stilesista, mutta he päätyivät kuitenkin olemaan vain ystäviä. Danny ihastui Dawn Woodsiin, ja Jo toimikin cupidona heidän suhteelleen. Danny ja Dawn yrittivät seurustella normaalisti, vaikka Dawn asui edelleen entisen poikaystävänsä Scottin kanssa. Heidän suhteensa ei kuitenkaan kestänyt kauaa, ja Danny on taas vapailla markkinoilla.
Elizabeth "Betty" Eagletonia näytteli Paula Tilbrook. Betty kuuluu kylän vanhempaan kaartiin, ja on Ednan ja Pearlin hyvä ystävä. Hän oli töissä Nicolan siivousfirmassa, kunnes jäi eläkkeelle. Hän asui ystävänsä Alan Turnerin kanssa tämän kuolemaan asti, mutta he eivät kuitenkaan seurustelleet. Bettyn miesystävä Seth Armstrong lähti Australiaan hoitamaan terveyttään, mutta kuoli matkalla takaisin. Myöhemmin hän löysi uuden miesystävän, Jerryn, matkallaan Etelä-Afrikassa, mutta tämäkin kuoli. Betty on aina ajan tasalla kylän asioista, ja varsinaisena juorukellona pitää myös huolen siitä, että muutkin tietävät toistensa asiat.


text: Bettyllä on kipakoita yhteenottoja milloin kenenkin naisen kanssa, kun hän vartioi haukkana kylän moraalia, mutta on tosi paikan tullen myös lojaali ja ymmärtäväinen, eikä käännytä oveltaan ketään onnetonta yösijan puutteessa olevaa kyläläistä. Hän on myös romanttinen ja neuvoo mielellään kylän nuorempia naisia seurusteluasioissa.


text: Kesäkuussa 2016 (UK toukokuu 2015) Betty muutti Australiaan uuden miesystävänsä Reuben Archibaldin kanssa.


text:
Viv hoitaa kauppaa ja kahvilaa, ja hän oli Bobin vaimo. Hän on Scottin ja Donnan äiti, jotka eivät hössöttävää äitiään usein kestä. Viv rakastaa juoruilua ja puuttuu usein toisten asioihin. Lapsistaan hän usein suosii Scottia, ja puolustaa tätä, vaikka tämä tekisi mitä. Kun Viv asettui poikansa puolelle vakavassa riidassa ja Bob taas tyttärensä Dawnin puolelle, Viv luokkaantui suunnattomasti ja halusi avioeron ja sen sai. Viv tuli pian epätoivoiseksi ilman miestä, ja alkoi roikkua lapsissaan. Hän meni useasti sänkyyn ennen inhoamansa Paddy Kirkin kanssa, parhaan ystävänsä ja työntekijänsä Emilyn miehen kanssa. Kun tämä paljastui, Viv sai monen syyttävät katseet niskaansa. Emily erosi työstään postityöntekijänä kaupassa, ja Viv jäi pulaan. Viv kuitenkin salaa haikaili Bobin perään, vaikka julkisesti yrittikin esittää välinpitämätöntä. Hän tuli erittäin mustasukkaiseksi Bobin löytäessä uuden naisystävän, Avrilin, ja loppujen lopuksi tunnusti tunteensa Bobille. Bob tunsi samoin, ja he päättivätkin mennä uudelleen naimisiin. Samana päivänä Marlon kosi Vivin tytärtä Donnaa, ja he päättivät pitää kaksoishäät. Viv on utelias, räiskyvä ja temperamenttinen nainen.
Vivin aviomiehen Bobin tytär Dawn sai traagisesti surmansa koko kylää koskettaneessa Kingien rakentaman esittelytalon räjähdyksessä. Tämä oli iso isku murtuneelle Bobille, ja hän oli etääntynyt Vivistä ja lähentynyt ex-vaimonsa Jeanin kanssa. Myös Vivin tytär Donna oli talossa sen räjähtäessä, mutta selvisi naarmuilla. Myöhemmin Viv sai selville olevansa raskaana, ja synnytti kaksoslapset, tytön ja pojan. Vivin aikuiset lapset ovat lähteneet kylästä aikoja sitten, ja Viv ei enää palannut yhteen Bobin kanssa, koska tämän tunteet olivat häntä kohtaan kuolleet. Vuonna 2013 (UK 2011) Viv Hope sai surmansa kahvilan tulipalossa. Hänen lisäkseen tulipalossa kuoli Brendan mies Terry Woods.


text: Ivan saapui kylään roskakuskiksi Kingeille. Hän oli Jarviksen työpari, ja he tulivatkin hyvin toimeen toistensa kanssa. Hän asuu Simonin ja Nicolan alivuokralaisena. Ivan on iloinen ja huumorintajuinen mies, ja laskeekin leikkiä melkein kaikesta. Hän oli naimisissa ennen kuin saapui Emmerdaleen, ja eron takia hän kylään päätyikin. Ivanilla oli yhden illan suhde baarineiti Toni Daggertin kanssa, joka suututti Nicolan, sillä hän on hieman ihastunut Ivaniin. Ivan on kuitenkin iskenyt silmänsä Nicolan velipuoleen Pauliin, mutta ei halua kenenkään muun tietävän biseksuaalisuudestaan.


text: Lizzie Lakely on brittiläisten saippuasarjojen ensimmäinen sokea hahmo. Häntä näyttelee Kitty McGeever, joka on itse sokeutunut aikuisiällä.


text: Lizzie on sokea mutta räväkkä, entinen rikollinen, joka saapui Emmerdalen kylään marraskuussa 2011 (UK marraskuu 2009). Hän on Lisa Dinglen vanha tuttu, joka suoritti samaa yhdyskuntapalvelua kuin Laurel. Lizzie lähti Laurelin mukana Villapakkaan, josta hän sai reippaan asenteensa vuoksi heti ystäviä. Pian hän muutti Marlonin ja Elin kämppikseksi ja aiheutti veljeksille sekä hupia että murhetta esiintymällä puhelinennustajana. Lizzie pääsi Davidin palkkaamana hetkeksi siivoustöihin Bettyn rinnalle, mutta siitä ei seurannut mitään hyvää ja hänen siivojanuransa loppui lyhyeen. Nykyään Lizzie työskentelee Sharman makeistehtaalla. Lizzie nähtiin sarjassa viimeistä kertaa joulukuussa 2014 (UK maaliskuu 2013).


text: Simon on kalakauppias ja Nicolan kihlattu. Simon on avoin, sanavalmis ja rehellinen ihminen, jolla on omalaatuinen huumorintaju. Simon kutsuu kihlattuaan Nicolaa Frostyksi (vap.suom. jääprinsessa).


text: Valerie "Val" Pollardia näytteli Charlie Hardwick. Val on Dianen sisko ja Ericin aviovaimo. Hän työskentelee miehensä kanssa heidän omistamassaan majatalossa. Val on hyvin puhelias ja utelias.


text: Elokuussa 2016 (UK elokuu 2015) Val sai surmansa koko kylää järkyttäneessä helikopterionnettomuudessa.


text: Callum työskenteli tilanhoitajana Zoe Tatelle. Hän oli ihastunut työnantajaansa, mutta koska Zoe ei ollut kiinnostunut miehistä, hän ei saanut tunteilleen vastakaikua. Callum auttoi Zoen pakoyrityksessä, ja aluksi luulikin virheellisesti pääsevänsä mukaan pakoretkelle. Hän auttoi Zoea järjestämään Kartanon kaasuräjähdyksen. Zoen lähdettyä kylästä Callumkin lähti, vaikka ei päässytkään Zoen matkaan.


text: Len työskentelee korjaamossa ja seurustelee Pearlin kanssa. Hän oli ihastunut Ednaan ja molempien epäröinnin takia jutusta ei tullut mitään. Len on ystävällinen ja hauska mies, joka on aina ystäviensä tukena. Hän seisoi Pearlin rinnalla, kun tämän poika tuli kylään. Lenin oli vaikea antaa anteeksi kyläläisille, jotka kääntyivät heitä vastaan. Huhtikuussa 2010 (UK 2007) Len kuoli sydänkohtaukseen.


text: Jarvis on eläkkeellä. Hän puuhailee joskus hieman outoja juttuja. Hän puolustaa periaatteitaan vankasti, minkä takia hän asettui hyviä ystäviään Leniä ja Pearlia vastaan. Tätä Lenin on vaikea antaa anteeksi. Luonteeltaan Jarvis on iloinen mutta kiivas.


text: Steph työskenteli pajalla Ericin avustajana. Hän tavoitteli itselleen rahaa ja menestystä välillä kieroinkin tempuin. Eric kyllästyi tähän ja ajoi hänet vähän aikaa sitten pois kodistaan. Steph onnistuu aina jotenkin selviämään kuivalle maalle. Hänellä on psyykkisiä ongelmia, joiden ansiosta hän mm. kidutti isäänsä ja tämän naisystävää Shellyä, yritti tappaa isänsä ja itsensä ja väitti lopulta tappaneensa Shellyn (ja lopulta tappoikin, tyrkkäämällä tämän vahingossa laidan yli matkalaukun perään heittäen eikä pelastusrengasta). Hän oli vankilassa, mutta pääsi pois ja asuu nyt pappilassa. Hän auttaa seurakunnan asioissa, mm. myyjäisissä. Steph on muuttunut ihan kivaksi. Toukokuussa 2015 (UK lokakuu 2013) Steph vieraili kylässä isänsä Alanin hautajaisissa.


text: Zoe on sinnikäs liikenainen, joka hoitaa Taten yritystä. Hänellä on tytär Jean, lisäksi hän huolehtii veljensä pojasta Josephista. Hän on biseksuaali. Hänellä on ollut skitsofrenia. Hänen veljensä Chrisin itsemurha oli hänelle kova paikka, ja hän tuntee Charityn aiheuttaneen sen. Zoe on varautunut ja itsenäinen, mutta pohjimmiltaan iloinen nainen. Hän ystävystyi Sadie Kingin kanssa joka muutti tämän luo asumaan erotessaan Jimmy Kingistä. Sadie kuitenkin juoni itsensä takaisin Kingien firmaan ja yritti saada Zoelta erään maatilkun valehtelemalla. Tämä paljastui, Zoe myi maapalan Jackille, heitti Sadien ulos ja muutti pois. Scott kosi Zoea,joka järkyttyi eikä tietenkään suostunut. Scott yritti raiskata hänet ja Zoe yritti tappaa Scottin. Oikeudenkäynnissä Zoe voitti. Sadie kiristi Zoen myymään Kartanotilan, ja Zoe myi sen Kingeille. Mutta ennen lähtöään juuri kun Kingit tulevat Kartanolle hänen asentama räjähde kaasuvuotoineen räjähtää Kartanossa, se on mainio kosto Kingeille.


text: Ashley Thomas (es. John Middleton) oli kylän pappi. Hänellä on kaksi lasta Gabriel ja Arthur. Hän hylkäsi papin uran saadakseen mennä naimisiin Laurelin kanssa, mutta ottikin työn takaisin. Ashley on työnsä kautta mukana monissa kyläläisten tärkeissä hetkissä, huolehtii usein seurakuntalaistensa ongelmista, ja lähes kaikki pitävät hänestä. Ashley on mukava ja huumorintajuinen ihminen. Erottuaan Laurelista Ashley alkoi seurustella Harrietin kanssa. Myöhemmin he kuitenkin erosivat ja Ashley palasi yhteen Laurelin kanssa. Syksyllä 2016 (UK lokakuu 2015) Ashleyllä diagnosoitiin vaskulaarinen dementia, johon hän kuoli syksyllä 2017 (UK huhtikuu 2017).


text: Terence oli Alanin poika ja Stephanien veli. Terence käytti Stephiä seksuaalisesti hyväksi heidän ollessa lapsia. Alan ei tiennyt hyväksikäytöstä mitään, eikä aluksi uskonut Stephiä kun tämä paljasti asian isälleen. Terence oli alkoholisti, ja hän oli ollut naimisissa. Terence oli ollut kuivilla jo jonkun aikaa ennen Emmerdaleen palaamistaan, mutta Stephin paljastettua heidän salaisuutensa hän tarttui pulloon. Eräänä iltana Terence tappeli juopuneena isänsä Alanin kanssa, kolkkasi hänet, otti häneltä ison tukun rahaa ja lähti Alanin autolla pois kylästä. Pian Terence kuitenkin alkoi piinata Stephin miesystävää Adam Forsytheä uhkaamalla paljastaa tämän salaisuuden. Hän vaati Adamilta rahaa, ja kerran tullessaan Majataloon hakemaan rahojaan Adam huumasi Terencen eetterillä ja raahasi tämän Majatalon kellariin. Terence virkosi ja kapusi ylös kellarista. Adam ja Steph kamppailivat Terencen kanssa ja Adam otti jauhesammuttimen ja löi Terenceä päähän tappaen hänet. He hautasivat Terencen yöllä metsään, mutta kaikkien hämmästykseksi hänen ruumiinsa löytyi Kingien rakentaman esittelytalon perustuksista. Poliisit epäilevät Stephiä, mutta tämä väittää Adamin tappaneen Terencen.


text: Genesis Walkeria näyttelee Sian Reese-Williams. Näpsäkkä, herttainen ja värikkään teini-iän taakseen jättänyt, itsekin värikkään rohkeasti pukeutunut tyttö Genesis oli tulossa mopedillaan tapaamaan biologista isäänsä Shadrachia, kun Ross Kirkin ohjaama Paddyn auto törmäsi häneen ja matka katkesi sairaalaan. Tytön henkilöllisyyden selviäminen oli mieluisa yllätys isälle, joka oli jo ehtinyt pelätä syytä sovitun tapaamisen peruuntumiseen.


text: Muut Dinglet ottivat Gennien avosylin vastaan, mutta Chas oli aluksi mustasukkainen uudelle siskolleen isältä saamasta huomiosta. Gennien biologinen äiti oli kuollut synnytyksessä, ja tämä oli ollut Shadrachin suurin rakkaus, ei suinkaan Chasin äiti. Dinglejen boheemi elämäntyyli kiehtoi keskiluokkaisen kasvatuksen saanutta Gennietä, joka alkoi viettää yhä enemmän aikaa Toivonlähteentuvassa salaa adoptioäidiltään Brendalta. Kun Brenda sai lopulta tietää totuuden Gennien uudesta biologisesta suvusta, hän paheksui tyttären valintaa ja muutti tämän harmiksi itsekin kylään.


text: Gennie olisi paljon mieluummin hengaillut Dinglejen, etenkin Elin seurassa, mutta äitinsä painostuksesta yritti hankkia töitäkin. Hän pärjäsi huomattavasti paremmin Valin ompelimossa kuin Paddyn vastaanottoapulaisena. Ompelimossakin hän mokasi, mutta valoisan persoonallisuutensa takia onnistui pysymään johtajiston kanssa väleissä. Gennien harmiksi hänen serkkunsa Eli ei vastannut hänen tunteisiinsa, joten hän keskittyi järjestämään miesseuraa äidilleen muutettuaan asumaan kyläkaupan yläkertaan tämän kanssa. Syksyllä 2011 upean lauluäänen omaava Gennie loisti kylän kuorossa mutta jännitti esiintymistä valtavasti.


text: Keväällä 2012 Gennie päätyi sänkyyn Bobin kanssa, mikä pilasi Gennien ja Jamien orastavan suhteen. Gennietä pidetään usein yksinkertaisena, mutta todellisuudessa hän on välittävä, puhelias, hauska ja romanttinen persoona, joka tuntee muodin viimeisimmät virtaukset ja saa paljon ystäviä. Erityisen läheiseksi ystäväksi Gennielle muodostui Katie, joka oli elämää nähnyt määrätietoinen nainen ja jonka kanssa hän löysi paljon yhteisiä kiinnostuksen kohteita. He jakavat toistensa kanssa kaiken: uudet suhteet, miehiin liittyvät epäilykset ja sydänsurut.


text: Gennie pääsi töihin Sharman makeistehtaaseen ja yleni lopulta Jain ja Nikhilin sihteeriksi (UK syksy 2009). Gennie ja Nikhil rakastuivat ja saivat tyttären. Keväällä 2015 (UK kesä 2013) Gennie sai tietää Cameron Murrayn tappaneen Carlin salakuunneltuaan häntä ja Debbietä, mikä johti takaa-ajoon ja Gennie ajoi ulos tieltä. Gennie selvisi onnettomuudesta, mutta Cameron tukehdutti Gennien, jottei tämä paljastaisi murhaa poliisille.


title: Kuntoutuskeskus Petrea

text: Kuntoutuskeskus Petrea on Petrea Säätiön hallinnoima kuntoutuskeskus Turun Luolavuoressa. Noin 4000 asiakasta vuosittain vastaanottava Petrea tarjoaa työikäisille sekä ammatillisen kuntoutuksen että lääkinnällisen kuntoutuksen palveluita.


title: Kuntoutuskeskus Petrea

text: Petrea oli aikaisemmin Kansaneläkelaitoksen (Kela) kuntoutustutkimuskeskus, josta muodostettiin Kelan sisäinen yhtiö Petrea. Vuoden 2007 alussa tuli voimaan laki, jolla sisäisen yhtiön irtain omaisuus, immateriaaliset oikeudet ja toiminta siirrettiin perustettavalle Petrea Säätiölle, jonka pääomaksi Kela lahjoitti 2 miljoonaa euroa. Petrean kiinteistö on kuitenkin Kelan omistuksessa.


title: Kuntoutuskeskus Petrea

text: Petrea-nimi tulee kunnallisneuvos Gustav Albert Petreliukselta, joka oli tunnettu turkulainen hyväntekijä. Hänen mukaansa on nimetty myös Petreliuksen alue, jossa Petrea on.


title: Kuntoutuskeskus Petrea

text: Petrean toimitusjohtaja on Päivi Dahl.


title: Mario Martínez Rubio

text: Mario Martínez Rubio yleensä vain Mario (s. 25. maaliskuuta 1985, Soria, Espanja) on espanjalainen jalkapalloilija. Hän edustaa tällä hetkellä Espanjan pääsarjassa pelaavaa CD Numanciaa. Hän on pelipaikaltaan keskikenttäpelaaja.


title: Mario Martínez Rubio

text: Mario on kotikaupunkinsa seuran CD Numancian kasvatteja. Kaudella 2007-2008 Mario pelasi edustusjoukkueessa 33 ottelua ja teki niissä kolme maalia, kun kauden päätteeksi Numancia nousi kolmen vuoden tauon jälkeen takaisin Espanjan pääsarjaan.


title: Mario Martínez Rubio

text: 31. elokuuta 2008 sarjakauden avauskierroksella FC Barcelonaa vastaan Mario teki ottelun ainoan maalin, ja tällä maalilla Numancia lopulta voitti ottelun 1-0.


title: Luettelo televisiosarjan Emmerdale henkilöistä

text: Tässä artikkelissa on kuvattu televisiosarja Emmerdalen henkilöitä.


text: Hahmojen tiedot ovat tämänhetkisen Suomen tilanteen mukaisia, joten ne eivät sisällä juonipaljastuksia.


text: Aaron Dingle (es. Danny Miller) on Chastity ”Chas” Dinglen ja Gordon Livesyn poika. Aaron asui lapsuutensa isänsä Gordonin ja äitipuolensa Sandra Livesyn kanssa. Teini-ikäinen Aaron tuli kuitenkin tapaamaan vieraantunutta äitiään Emmerdaleen 2003. Hän muutti kylään pysyvästi vuonna 2009. Chas ja Paddy Kirk olivat tällöin suhteessa. Paddysta muodostui Aaronille isäpuoli, ja heillä on ollut läheinen suhde siitä asti. Aaron oli kovapintainen ja väkivaltainen nuori. Aaronin parhaaksi kaveriksi muodostui Adam Barton. Aaron seurusteli Victoria Sugdenin ja Holly Bartonin kanssa, kunnes tajusi olevansa homo. Hän yritti suudella Adamia, joka torjui tämän. Aaron yritti itsemurhaa ja hakkasi muun muassa Paddyn, kun tämä kertoi ymmärtäneensä asian. Aaron alkoi lopulta hyväksyä itseään ja tapasi Jacksonin, johon rakastui. Suhde oli kuitenkin hyvin myrskyisä, ja erään riidan päätteeksi Jackson ajoi kolarin rautatielle, jossa juna osui autoon, ja Jackson halvaantui lähes kokonaan. Aaron sitoutui olemaan Jacksonin kanssa ja hoitamaan tätä tämän äidin Hazel Rhodesin kanssa. Jackson halusi kuitenkin armokuoleman, johon Aaron lopulta suostui. Aaronia syytettiin oikeudessa Jacksonin kuolemasta, mutta hänet todettiin syyttömäksi. Aaron otti kuitenkin niskoilleen parhaan kaverinsa Adamin rikoksen, tämän yritettyä tappaa Cain Dinglen, ja lähti vuonna 2012 pakoon Ranskaan uuden poikaystävänsä Edin kanssa.


text: Aaron palasi yllättäen elokuussa 2014, kävellessään Adamin autoon eteen kaupungilla kesken Donna Windsorin, Ross Bartonin ja Adamin ryöstökeikan. Samaan aikaan kun Aaron palasi, parantumatonta syöpää sairastanut Donna heittäytyi rikollispomo Gary Northin kanssa alas katolta ja menehtyi. Aaron ja Adam jatkoivat pakoilua, kunnes Adam lopulta antoi itsensä ilmi rikoksesta, jonka Aaron oli ottanut niskoilleen, ja Aaron pääsi ehdonalaiseen. Aaron päätti jäädä Emmerdaleen äitinsä tueksi, ja Aaronin serkku Debbie Dingle palkkasi tämän takaisin Dingle & Dingle -autokorjaamolle. Aaron ja Ross tappelivat alusta asti, totesivat kuitenkin olevansa samanhenkisiä, ja alkoivat pitämään varastettujen autojen bisnestä Charity Dinglen kanssa. Aaron ja Ross varastivat Robert Sugdenin auton, joka kiristi heidät ryöväämään Kartanon nostaakseen omia pisteitään tulevan appiukkonsa edessä. Keikan jälkeen Aaron ja Robert olivat enemmän tekemisissä, ja Robert osoitti kiinnostuksena tätä kohtaan. Pari aloitti salaisen suhteen Robertin kihlatun Chrissie Whiten selän takana. Aaron ja Adam perustivat samaan aikaan uuden yrityksen, Holy Scrap -romuttamon, johon Robert sijoitti, osittain voidakseen viettää aikaa Aaronin kanssa. Robertin ja Chrissien hääpäivänä Robertin käly Katie Sugden sai suhteen selville, ja uhkasi paljastaa sen. Hän ja Robert riitelivät asiasta Wylien tilalla. Riidan päätteeksi Katie putosi lahon lattian läpi ja kuoli. Robert vakuutti Aaronin pitämään tapahtumat salassa, vedoten siihen, että Aaronia syytettäisiin asiasta myös. Robert ja Chrissie menivät naimisiin helmikuussa 2015. Aaronia painoi syyllisyys Katien kuolemasta ja alkoi satuttaa itseään lenkkeilemällä itsensä henkihieveriin. Tämän seurauksena Aaron kaatuikin metsässä ja joutui sairaalaan. Aaron jatkoi jälleen salasuhdetta Robertin kanssa. Saatuaan kuitenkin tietää, että Robert oli yrittänyt tappaa Paddyn ja uhkaillut Paddyn poikapuolta Leoa, Aaron päätti saada Robertin kiinni Katien taposta. Seurasi tappelu, jonka aikana Robert otti Aaronin vangiksi, ja ampui vahingossa Paddya olkapäähän. Tapahtumien jälkeen Aaron meni lopulta Kartanolle ja paljasti Chrissielle Robertin edessä kaiken yli puoli vuotta kestäneestä salasuhteesta. Chrissie heitti Robertin ulos ja Robert muutti äitipuolensa Dianen luo Villapakkaan, jossa myös Aaron asui. Noin kuukautta myöhemmin Robert ja Chrissie riitelivät romuttamon pihalla, ja Chrissie sytytti Robertin arvokkaan auton palamaan. Tämä aiheutti romuttamon pihalla olleiden nestekaasupullojen räjähtämisen suoraan ilmaan, osuen ylläolevaan helikopteriin, joka oli matkalla Debbien ja Pete Bartonin häävastaanotolle. Tämän seurauksena helikopteri syöksyi suoraan kylätilan katon läpi häävieraiden joukkoon. Aaron oli vieraiden joukossa, mutta selvisi. Robert lupasi auttaa Chrissietä selviämään turman syyttelyistä. Syyskuussa 2015 Andy löysi Katien viimeisimmän puhelinlaskun, josta kävi ilmi, että Katie oli soittanut Aaronille viimeisenä ennen kuolemaansa. Robert pidätettiin, mutta tämä onnistui vakuuttamaan poliisit syyttömyydestään, ja pääsi vapaaksi.


text: Lokakuussa 2015 Robertia ammuttiin, ja suuri juonitarina käynnistyi, jossa useita kyläläisiä oli epäilyksen alla ja syytettiin vuorotellen. Lopulta Aaron joutui oikeuteen Robertin ampumisesta, kun tämän nähtiin piilottavan aseen, jolla Robertia oli ammuttu. Robert sai kuitenkin tietää, että Andy oli järjestänyt ampumisen, ja todisti oikeussalissa niin, että Aaron pääsi vapaaksi. Aaronin elämä normalisoitui vain hetkeksi, kun hänen syöpää sairastanut isänsä Gordon palasi Emmerdaleen törmättyään Robertin äitipuoleen Diane Sugdeniin sairaalassa. Gordon tarjosi Aaronille rahallista tukea, mutta tämä halusi isänsä lähtevän pois. Chas ja Gordon alkoivat tapailla vuosien jälkeen, mitä vastaan Aaron oli täysin. Aaron kertoi lopulta Chasille karmean totuuden isästään; että tämä oli raiskannut hänet lapsena. Chas raivostui ja teki aluksi Cainin kanssa suunnitelman päästääkseen Gordonin päiviltä. Lopulta Aaron kuitenkin kertoi isänsä teon poliisille, ja todisteet veivät Gordonin lopulta oikeuteen. Hänet todettiin syylliseksi, mutta pian tuomionluvun jälkeen hän teki itsemurhan vankilassa. Aaron sai pikkusisarpuolensa Livin takaisin, kun Livin äiti Sandra muutti Irlantiin. Liv jäi asumaan Aaronin ja Chasin luokse Emmerdaleen.


text: Aaronin ja Robertin suhteessa oli edelleen myrskyjä, ja Aaron oli vähällä kuolla Emma Bartonin aiheuttamassa ketjukolarissa. Aaron toipui täysin onnettomuudesta, mutta James Barton sai surmansa. Myöhemmin Aaron joutui vankilaan Kasim Sabetin pahoinpitelystä. Vankeusaikana hänelle kehittyi huumeriippuvuus ja vankilatoveri, fanaatikko Jason kiusasi häntä. Kotona Robert kärsi yksinäisyydestä ja pelkäsi hänen ja Aaronin suhteen tulleen päätökseensä. Humalapäissään hän päätyi makaamaan Chrissien siskon Rebecca Whiten kanssa, mutta todellisuudessa rakasti edelleen Aaronia. Rebecca tuli raskaaksi, mutta Robert ei halunnut tunnustaa asiaa Aaronille heti tämän vapauduttua vankilasta. Lopulta hän kuitenkin kertoi totuuden. Aaron tuntui aluksi antaneen anteeksi, mutta ei todellisuudessa pystynyt kestämään lapsen olemassaoloa ja teki itselleen yhä fyysistä vahinkoa. Pariskunnalle tuli lopulta kipeä ero. Vuonna 2018 Aaron ja Robert palasivat jälleen yhteen, tajuttuaan etteivät voi päästä yli toisistaan.


text: Cain Dingle (es. Jeff Hordley) asui Leedsissä Zak Dinglen Shadrach-veljen hulttiopoikana ja ilmaantui Butch-serkkunsa hautajaisiin marraskuussa 2000 (UK maaliskuu 2000). Cainilla on takanaan pitkä rikostausta. Hän on luonteeltaan juro, itseensä sulkeutunut, salaperäinen ja säälimätön sekä sortuu helposti vääriin tekoihin, mutta perheensä ja läheistensä suojelemisen suhteen mies on ehdottoman tinkimätön. Hän ei epäröi satuttaa henkilöitä, jotka uhkaavat hänen läheisiään, mutta hänellä on suurempi sydän kuin tahtoisi näyttää. Vaikka Cain on itsepäinen, kovapintainen ja väkivaltaan taipuvainen eikä osaa puhua tunteistaan, vaimonsa Moiran avulla hän on muuttunut jonkin verran avoimemmaksi ja myötätuntoisemmaksi. Erityisen läheisiä Cainille ovat hänen sisarpuolensa Chas, sisarenpoika Aaron sekä tytär Debbie ja tämän lapset.


text: Nuorena rajuakin elämää viettänyt, hyväksyntää väärillä tavoilla hakeva mies joutui panemaan elämänsä uusiksi saatuaan tietää Zakin olevankin hänen biologinen isänsä. Kunnioituksen sijasta hän taipui tekemään varsin röyhkeitä temppuja. Cainin nuoruuden ensirakkaus oli pikkuserkku Charity, ja heillä on ollut monimutkainen ja intohimoinen suhde lapsuudesta lähtien. Aikoinaan Charity tuli varhaisteininä raskaaksi, mutta Cain ei tiennyt asiasta mitään ja poistui kuvioista pitkäksi aikaa. Hän raivostui kuullessaan Charityn suhteesta suvun arkkivihollisen Chris Taten kanssa. Suhde naapurinrouvaan Angieen eteni ja myös päättyi traagisesti. Cain ei tiennyt mitä odottaa suhteestaan Angien kanssa, mutta oli omalla tavallaan rakastunut tähän ja pettyi raskaasti, kun Angie pani suhteen poikki. Cain otti käyttöön kovat otteet, yritti tappaa Angien ja alkoi tosissaan vietellä tämän tytärtä. Hän tuhosi lopulta säälimättä koko Reynoldsien perheen elämän. Rakkauselämän karikot heijastuivat kotielämään, kun Zak heitti poikansa lopulta pihalle velipuoli Samin kiusaamisesta. Angien uusi suhde sai Cainissa aikaan mustasukkaisen raivon. Hän varasti matkapuhelimia kuljettaneen pakettiauton, pakeni sillä poliisia ja takaa-ajo päättyi poliisiauton ulosajoon ja Angien kuolemaan.


text: Kun Debbie ilmaantui kuvioihin Paddy ja Emily Kirkin sijaislapsena, Cainille selvisi Charityn olevan tytön biologinen äiti. Cain pelasti lopulta perheensä kiristämällä Charitya tällä tiedolla ja saaden tämän perumaan Chrisin suunnittelemat kaupat Dinglejen talosta. Melkoinen järkytys Cainille oli se, kun Shadrach paljasti tämän olevan Debbien isä. Lopulta hän nautti saadessaan viettää aikaa teiniksi varttuneen tyttärensä kanssa.


text: Chris Taten kuolemaan liittyvässä oikeudenkäynnissä Cain kieltäytyi todistamasta ja joutui joksikin aikaa vankilaan. Kuultuaan Charityn odottavan lasta hän uskoi vahvasti olevansa lapsen isä, kunnes toisin todistettiin. Myöhemmin Cain joutui setvimään tyttärensä miessotkuja ja kovisteli muun muassa Dazia ja Ethania. Hirvein isku Cainille oli lopulta Debbien ja Andy Sugdenin suhteen paljastuminen.


text: Cain oli mukana Charityn ja Tom Kingin häiden sabotoinnissa vuonna 2007. Tämä päättyi Debbien välien katkaisuun ja Zakin asuntovaunupolttoon. Kesäkuussa 2008 Debbiestä tuli teiniäiti, kun hän synnytti Sarah-tytön ja teki Cainista vaarin. Cain halusi tukea tytärtään ja kauhisteli Debbien haluttomuutta hoitaa vauvaa. Häntä ärsytti suunnattomasti, kun Debbie sysäsi vauvan Emilyn hoiviin, ja tämä lopulta lähti kylästä Sarahin kanssa. Cain lähti raivoissaan etsimään Emilyä ja Sarahia, muttei löytänyt. Myöhemmin hän saattoi Debbien tyttöystävän Jasminen raskaaksi ja Sadien palkkaamana rikkoi kauhakuormaajalla Kingien esittelytalon. Kolme ihmistä kuoli, ja Cainia pidettiin välillisesti syyllisenä. Lopulta hän yllätti koko perheensä ottaessaan syöpäsairaan Alicen armomurhan kontolleen, jotta Sam välttyisi vankilalta. Cain kuitenkin meni mukaan Sadien kaappaussuunnitelmaan saadakseen rahaa uuteen elämään jossain kaukana.


text: Suunnitelmat menivät uusiksi, kun Cain sai tietää Sadien järjestäneen Jasminelle abortin. Hän kidnappasi sekä Tom Kingin että Sadien ja vaati lunnasrahoja. Cain ja Sadie lavastivat yhdessä Sadien ampumisen. Kuultuaan Sadien valekuolemasta Carl King hommasi rahat ja sieppausdraama oli ohi. Cain poistui uuteen elämään 2,5 miljoonaa puntaa mukanaan.


text: Marraskuussa 2011 Debbie löysi kotiintullessaan isänsä sohvalta istumasta. Cain oli maksanut asianajajan, jonka avulla Debbie vapautui vankilasta ja tuli tukemaan tytärtään Sarahin huoltajuusoikeudenkäynnissä. Miehen vetovoima naisiin ei myöskään ollut hävinnyt. Kun Debbien uusi poikaystävä paljastui Charityn sulhaseksi, Cain maksoi tämän lähtemään kylästä Noahin kanssa, mutta Charity palasi jäädäkseen. Cain kuitenkin rakasti Charitya yhä eikä hyväksynyt hänen ja Jai Sharman suhdetta.


text: Cainin yhden illan juttu Amy Wyattin kanssa johti siihen, että yhdeksän kuukauden päästä joulukuussa 2012 syntyi lehtolapsi Kyle. Amy jahkaili pitkään, tekisikö abortin vai synnyttäisikö lapsen, mutta Cain ei halunnut olla missään tekemisissä niin vauvan kuin Amynkään kanssa. Kyle annettiin adoptioon ja Cain rakastui Butlerin tilan omistajaan Moira Bartoniin, joka oli menettänyt miehensä auto-onnettomuudessa. Cainin ja Moiran välillä kipinöi jo ennen John Bartonin kuolemaa, mutta nyt heidän suhteensa syveni yhteen muuttamiseen ja myöhemmin avioliittoon. Tämä tarkoitti myös Charityn olevan historiaa. Moiralla oli Cainiin hyvä vaikutus, sillä hän vaikutti parantuneen ihmisenä ja jättäneen hämärähommat, vaikkakin ainoastaan vaimonsa vuoksi. Cain ei kuitenkaan voinut olla loputtomiin rettelöimättä, ja hän yritti mustasukkaisena ajaa John Bartonin veljen Jamesin ulos tieltä tietämättä, että Moira oli kyydissä. Moira sai tarpeekseen Cainin puuhista ja syytti tätä heidän suhteensa rikkomisesta. Sen jälkeen Cain sai lähdöt maatilalta. Eron jälkeen hän palasi heikkona hetkenä yhteen Charityn kanssa, vaikka rakastikin yhä Moiraa. Cain tuli lopulta järkiinsä eikä suostunut lähtemään Charityn kanssa Emmerdalesta, sillä halusi jäädä tukemaan tyttärensä menettänyttä Moiraa, halusi tämä sitä tai ei.


text: Cain tulee huonosti toimeen Moiran langon James Bartonin sekä tämän pojan Ross Bartonin kanssa. Hän ei erityisemmin pidä Whiten perheestä eikä varsinkaan Robert Sugdenista. Hän suhtautui nyreästi myös Kyleen sekä tämän adoptioisoäitiin Joanieen. Cain on kuitenkin myöhemmin alkanut tuntea poikaansa kohtaan kiintymystä. Cain sai uuden yllätyslapsen vuonna 2017, kun Moira synnytti Isaac-pojan, olematta tietoinen raskaudestaan. Moira otti Cainin lopulta takaisin ja samaan taloon muutti myös Cainin vieraantunut äiti Faith.


text: Charity Dinglen (es. Emma Atkins) ensiesiintyminen sarjassa oli Butch-serkun hautajaisissa (Englannissa maaliskuussa 2000, Suomessa 13. marraskuuta 2000).


text: Charitylla on ollut hyvin sotkuinen elämä. Hän on Zak Dinglen Obediah-serkun tytär. Vaalea Charity on älykäs katujen kasvatti, joka osaa pitää itsestään huolta ja pitää myös yksityisasiansa ominaan. Hän on itsenäinen, kunnianhimoinen ja päättäväinen nainen. Charityllä on kolme lasta: aikuinen tytär Debbie entisen miesystävänsä Cain Dinglen kanssa, Noah-poika kuolleen ex-aviomiehensä Chris Taten kanssa sekä Moses-poika yhdestä kerrasta Ross Bartonin kanssa. Hänellä on myös ollut lyhyt bi-suhde kuolleen miehensä sisareen Zoe Tateen. Charity oli vain 13-vuotias synnyttäessään Debbien ja antaessaan lapsen pois. Myöhemmin paljastui Debbien olleen Paddyn ja Emilyn sijaislapsi. Debbie halusi tutustua äitiinsä ja Charity puolestaan halusi päästä hänestä eroon ja vastusti pitkään tyttärensä lähestymisyrityksiä. Lopulta hän antoi kuitenkin periksi heränneille äidintunteilleen. Hän tahtoi kuitenkin salata Debbien isän henkilöllisyyden, josta oli kertonut vain Zoelle. Shadrach Dingle kuitenkin paljasti asian, ja Charity joutui selvittelemään vanhoja sotkuja Cainin kanssa. Charity puolestaan halusi pysyä kaukana Cainista, mutta Debbien takia joutui olemaan hänen kanssaan tekemisissä. Suhde Chrisiin alkoi kärsiä tästä, ja Charity aloittikin seksisuhteen Cainin kanssa ja vieteltyään humalassa myös Marlonin, hänellä ei ollut varmuutta siitä, kenen lasta hän odotti raskauden paljastuttua. Charity on ollut vankilassa miehensä Chris Taten murhasta, mutta hänet vapautettiin syytteistä. Todellisuudessa Chris tappoi itsensä ja lavasti Charityn syylliseksi. Raskaudestaan Charity sai tietää oikeudenkäynnissä. Pian Noahin syntymän jälkeen hän meni Kingeille töihin, vikitteli itselleen johtajan, rikkaan perheenpään Tomin ja sai tämän rakastumaan itseensä ja kosimaan siinä samassa. Lapsensa Charity luovutti Zoelle rahallisen sopimuksen ehdoilla. Aluksi Charity halusi Tomin vain rahojen takia, mutta sittemmin rakastui häneen todella. Jimmy Kingin vaimo Sadie ei alusta saakka hyväksynyt Charityn ja Tomin suhdetta ja yritti sabotoida sitä kaikin tavoin. Lopulta hän lavasti Charityn syylliseksi sulhasen pettämisestään Cainin kanssa eräillä valokuvilla, jotka sulhanen Tom King sai hääpäivän aamuna. Tom jätti Charityn alttarille. Pian Charity kuitenkin tajusi, kuka oli metkujen takana ja päätti kostaa Sadielle. Hän pelehti Sadien miehen Jimmyn kanssa ja kiristi tältä huomattavan summan rahaa. Saatuaan rahansa Jimmyltä Charity näytti Jimmyn syntymäpäivillä videonauhan, jossa he olivat sängyssä. Nauhalla Jimmy todisti, että Sadie oli valehdellut Charityn ja Cainin suhteesta. Charity tajusi, ettei enää voinut jäädä kylään, ja Tomin vetoomuksista huolimatta tämä ei voinut antaa anteeksi epäluottamusta. Charityn voittoa laimensi hieman, että Debbie päätti jäädä kotiin isänsä Cainin kanssa. Charity otti Noahin mukaansa ja lähti kylästä pää pystyssä.


text: Maaliskuussa 2012 Charity paljastui häissään Debbien poikaystävän Michaelin morsiameksi ja tämän jätettyä hänet ilmaantui Noahin kanssa Emmerdaleen. Hän halusi säilyttää välit tyttäreensä ja tutustua lapsenlapseensa. Cainin kanssa välit olivat sangen kalseat. Charity otti Cainilta rahaa ja lähti kylästä, mutta palasi takaisin ja liittoutui Carl Kingin kanssa päästäkseen jälleen käsiksi Cainin rahoihin. Jonkin aikaa kestänyt viha-rakkaus -suhde päättyi Charityn saatua tarpeekseen Cainin valheista ja likaisista puuhista, tosin Charity on syyllistynyt moiseen itsekin. Charity meni naimisiin makeistehtaan omistajan Jai Sharman kanssa, mutta liitto kariutui, kun Charitylle paljastui Jain pettäneen häntä. Charity tasasi tilit pettämällä Jaita Declanin kanssa, mutta asiat mutkistuivat entisestään. Charity ei voinut sietää sitä, että Jai oli saattanut Rachel Brecklen raskaaksi, ja Archie-poika oli ollut kuvioissa jo kuukausia. Charity sai valheista tarpeekseen ja avioero tapahtui varsin sotkuisissa merkeissä.


text: Elämänhalunsa menettänyt Declan löysi tukijansa Charitystä, mutta Charity rakastuikin odottamatta ex-miehensä parhaaseen ystävään. Hän ja Declan aloittivat suhteen, mutta se oli tuhoon tuomittu alusta saakka; he junailivat kartanon tulipalon Samin ja Rachelin syyksi, ja Charity kiristi Rachelia ajaen tämän pois kylästä Archie mukanaan, vain saadakseen osansa vakuutusrahoista. Charity myös avioitui Declanin kanssa vain saadakseen selville, miten vaarallinen hänen uusi miehensä saattoi olla. Parin välillä sattui ja tapahtui, kunnes Declan yritti tappaa Charityn keskellä metsää. Charity pääsi pakoon, mutta kuolemalta ei kuitenkaan vältytty. Kun Declan pakeni poliisia kaiken menettäneenä, hän tunnusti videolla Charityn osuuden vakuutuspetokseen ja Rachelin tapaukseen. Kun Dinglet saivat tämän selville, he hylkäsivät Charityn. Hän joutui oikeuteen rikoksestaan ja sai kahden vuoden vankilatuomion. Linnasta käsin Charitylla oli kuitenkin vielä yksi yllätys Dinglen ja Bartonin suvulle; hän oli raskaana. Moses-poika syntyi ja isäksi paljastui Ross Barton, joka ei kuitenkaan halunnut vauvaa itselleen. Moses annettiin siis Debbien huollettavaksi.


text: Charity vapautui vankilasta helmikuussa 2016 ja teki ensi töikseen katoamistempun. Palattuaan hän sotki Cainin ja Moiran mukaan autovarkaussotkuunsa ja teki Rossin kanssa erinäisiä huijauskeikkoja. Myöhemmin Charity osti laittomasti kokoamillaan rahoilla Dianen osuuden Villapakasta, ja hänestä tuli pubin osaomistaja yhdessä Chas-serkun kanssa. Charity haikailee myös edelleen Cainin perään eikä peittele sitä. Heillä on ollut nuoruusajoista saakka monimutkainen ja intohimoinen on-off -suhde, johon on kuulunut muun muassa rötöstelyä ja mustasukkaisuusriitoja. Charityn oli kuitenkin nieltävä tappionsa huomattuaan, että Moira Barton olikin Cainin tosirakkaus.


text: Chastity ”Chas” Dingle (es. Lucy Pargeter) on edesmenneen Shadrach Dinglen tytär ja Cainin sisarpuoli, joka ilmaantui Emmerdalen kylään joulukuussa 2005. Cain oli tullut aiemmin riehumaan Chasin asunnolle ja tämä oli saanut häädön, joten Dinglen talon tilavuus joutui koetukselle jälleen. Ashley Thomasiin Chas oli tutustunut jo aikaisemmin, ja hän pääsikin tämän vierashuoneeseen asumaan. Hän sai myös töitä Villapakasta.


text: Chasilla on läheinen suhde serkkuunsa Charityyn. Hänellä on poika Aaron, jonka tämän isä on kääntänyt häntä vastaan, joten hänellä on aina ollut ristiriitaiset välit poikaansa. Chas on sanavalmis, huoleton, räväkkä ja iloinen nainen, joka käyttää mustia vaatteita ja korkokenkiä. Hänen äkkipikainen luonteensa saa Dianen varoittamaan häntä tavan takaa, vaikka tämä toisaalta pitääkin hänestä. Chasin temperamentti aiheutti hänelle potkut syksyllä 2006 (UK helmikuu 2004) ja hän joutui muuttamaan takaisin Dingleille. Kiivas luonne myös katkaisi välit Aaroniin, eikä pojan isä enää hevillä antanut tämän tavata äitiään. Chas seurusteli pitkään Carl Kingin kanssa. Chloe sai isoja riitoja aikaiseksi Carlin vaimon Colleenin, Chasin ja Carlin välille, ja lopulta Carlin ja Chasin suhde päättyi eroon. Chasilla oli kuitenkin yhä tunteita Carlia kohtaan, vaikka yrittikin kestää Chloen suhtautumista mieheen raskausilmoituksen jälkeen. Lopulta hän löysi yllättävän poikaystävän poliisivoimista ja esitteli Dingleille Denzel Calburnin. Shadrach aiheutti hankaluuksia heidän suhteelleen varastamalla poliisiauton ja ryöstämällä viinakaupan. Denzel ei hyväksynyt valehtelua, Carlin rakkaudentunnustus meni mönkään ja Chas päätti lähteä armeijaan (kesäkuu 2008). Carl viihtyi Chasin serkun Delilah Dinglen seurassa vaikka haikaili yhä tyttöystävänsä perään.


text: Chasin palattua armeijasta hän ja Carl kihlautuivat, mutta Aaron oikutteli äidilleen ja kertoi myös Carlin ja Delin suhteesta. Chas saatiin kuitenkin uskomaan, ettei kaksikon välillä ollut mitään. Syksyllä 2009 Chas sekaantui Carlin isän Tom Kingin kidnappausdraamaan, mikä hiersi hänen ja Carlin välejä. Keväällä 2010 Tom heitti Chasin ulos ja tarjosi rahaa, jos tämä pysyisi Carlista erossa. Juopunut Chas otti Tomin kanssa yhteen häissä ja oli yksi murhan pääepäillyistä. Chasin ja Carlin suhde elpyi, mutta ei kestänyt.


text: Keväällä 2011 Chas sai pikkusiskon, Gennie Walkerin, jolle oli mustasukkainen isän huomiosta. Carl kertoi rakastavansa Chasia, vaikka oli kihloissa tämän entisen ystävän Lexin kanssa. Chas yritti lähentyä Aaronin kanssa ja hänellä ja Carlilla oli myös pientä vipinää. Chasista ja Paddysta tuli hetkeksi pari, kun Aaron ja Chas muuttivat miehen luokse. Keväällä 2012 Chasilla oli yhden yön juttu Carlin kanssa, jolloin petetty Paddy heitti naisen ulos. Carl ja Chas palasivat yhteen, mutta Aaron katkaisi välit äitiinsä. Suhde kariutui uudelleen, kun Carl jäi kiinni pettämisestä Eve Jensonin kanssa. Kostoksi Chas huijasi Carlia hääseremoniassa ja nöyryytti tätä koko kylän nähden.


text: Vuonna 2012 Chas ryhtyi salasuhteeseen veljentyttärensä Debbien poikaystävän, Cameron Murrayn kanssa. Chas oli umpirakastunut Cameroniin ja Cameron vakuutti rakkauttaan hänelle, mutta ei silti paljastanut suhdetta Debbielle sairastuneen Sarahin takia. Chas vihasi itseään Debbien satuttamisesta, muttei pystynyt vastustamaan tunteitaan. Cameron ja Chas jäivät lopulta rysän päältä kiinni Gennielle, jonka he lahjoivat hiljaiseksi. Suhde paljastui lopulta pahimmalla mahdollisella tavalla: Carl, jonka Cameron tappoi lokakuussa 2012, oli lähettänyt valokuvat Cameronista ja Chasista sängyssä Debbien kännykkään. Kolmiodraama ajautui katastrofiin ja koko Chasin perhe alkoi vihata häntä. Suhde Cameronin kanssa kuitenkin jatkui, ja Chas oli autuaan tietämätön Cameronin hirmuteoista – Carlin murhasta sekä Alex Mossin sieppauksesta ja murhasta koska tämä sai tietää Carlista.


text: Chas joutui järkyttävään välikohtaukseen väkivaltaisen Carlin kanssa tämän murhailtana, ja löi tätä itsepuolustukseksi tiiliskivellä päähän. Vasta tämän jälkeen Cameron tuli paikalle ja tappoi Carlin, joka oli alun perin vain loukkaantunut. Chas kuitenkin luuli murhanneensa Carlin ja tunnusti poliisille tietämättä, ettei oikeasti ollut murhaaja. Cameron herätteli samaan aikaan piilotettuja tunteitaan Debbietä kohtaan. Chas tuomittiin lopulta syyttömäksi murhaan, ja Debbie oli raivoissaan. Muu perhe alkoi kuitenkin vähitellen leppyä Chasille, vaikka hänen tekonsa hirvitti ja inhotti heitä. Debbien ja Chasin väliset vihaiset jännitteet kärjistyivät lopulta siihen, että Debbie kidnappasi Chasin vanhaan latoon ja melkein ampui hänet haulikolla. Cain ja Charity kuitenkin ehtivät paikalle ajoissa. Chas ei kertonut välikohtauksesta Cameronille, joka oikeasti haikailikin vain Debbien perään ja piti yllä säälisuhdetta Chasin kanssa.


text: Chasin ja Cameronin suhteen aiheuttama vihan ja katkeruuden ryöppy kuitenkin unohtui, kun Gennie sai selville Cameronin ja Debbien salasuhteen. Cameron myös tunnusti Debbielle tappaneensa Carlin. Gennie ajoi autonsa ulos tieltä Debbien ja Cameronin lähdettyä hurjaan takaa-ajoon tajuttuaan Gennien salakuunnelleen heitä. Cameron tukehdutti juuri ja juuri hengissä olevan Gennien onnettomuuspaikalla, Debbien näkemättä. Chas murtui siskonsa kuolemasta ja tunsi Cameronia ja Debbieä kohtaan pelkkää vihaa.


text: "Pääartikkeli: Debbie Dingle"


text: Lisa Dingle (es. Jane Cox) nähtiin sarjassa ensimmäisen kerran marraskuussa 1998 (UK elokuu 1996). Hänellä oli tuolloin sikafarmi sekä keksijämies, joka lähti omille teilleen. Lisalla oli tuolloin jo romanssi Zakin kanssa, ja häitä vietettiin Suomessa huhtikuussa 1999. Joulupäivänä 1998 sikalan pahnoille syntyi tytär Belle, joka on Lisan ensimmäinen lapsi ja Zakin seitsemäs sekä iltatähti (Suomessa maaliskuussa 2000). Lisa on hyvin tarmokas ja aikaansaava nainen, ja hänen varassaan on myös perheen talous. Lisalla oli oma autokorjaamo hyvällä alulla, jossa hän työskenteli mekaanikkona, mutta Zak onnistui sabotoimaan tätä bisnestä. Lopulta autokorjaamolta tuli lähtö maksamattomien vuokrien takia. Lisalla ja Zakilla oli ensimmäinen aviokriisi, kun Zakin entinen vaimo Nellie ilmaantui maisemiin ja jäi Dinglen talon nurkkiin. Äärimmäisen raskaat ajat koittivat, kun häntä pidettiin osasyyllisenä kuorma-auton ja kauppakyytiauton kolariin. Onnettomuudessa kuoli Zakin toiseksi vanhin poika Butch, joka oli ollut Lisallekin kuin oma poika. Tutkintalautakunta totesi Lisan syyttömäksi. Korvaamaton tuki hänestä tuli Emilylle, joka asui Dingleillä nuorena leskenä. Emilyn muutto pois Zakin käskyvallan alta oli Lisalle suuri menetys, vaikka hän ymmärsikin tytön itsenäistymisen tarpeen. Lisa teki remonttitöitä Jasonin kanssa ja he saivat Pollardilta suuren urakan Dinglen navetan uudistamisesta pajaksi, mutta meinasivat jäädä nuolemaan näppejään Pollardin kieroilun takia.


text: Avioliitto Zakin kanssa alkoi rakoilla tämän sairastuttua kivessyöpään. Zakin vetäydyttyä täysin kuoreensa ja asuessa jopa poissa kotoa sairautensa vuoksi Lisa sai olla ajoittain kotonaan nyrkin ja hellan välissä, kun Cain heittäytyi väkivaltaiseksi. Hän osoitti jälleen pitkämielisyyttään hommaamalla poikapuolelleen kämpän Chez Marlonin yläkerrasta, kun Zak heitti hänet ulos Toivonlähteentuvasta. Toivuttuaan syövästä Zak palasi vanhaksi itsekseen, eikä Lisa saanut tietää tämän syrjähypystä. Maaliskuussa 2004 Dingeille saapui Lisan nuoruudenrakastettu Wally, joka yritti hurmata entistä naikkostaan. Taloudellisten huolien lisääntyessä Zak lähti Chileen etsimään isänsä rahoja ja jätti Lisan taistelemaan velkojen kanssa.


text: Vaikka Lisa kaipaili miestään, hän sopeutui hyvin Dinglen miesporukan matriarkan osaan yksinhuoltajanakin. Zakin ulkomaanreissun pitkittyessä Dinglelään majautunut lankomies Shadrach alkoi kuvitella perineensä veljen vaimon, ja hänen lähentelynsä rassasivat jopa Lisankin hermoja. Lisa sai kuitenkin jämerästi ukon pysymään kurissa. Loppusyksystä 2005 Lisa alkoi uskoa, ettei Zak enää palaisikaan, sillä Shadrach oli pimittänyt hänen Lisalle kirjoittamia kirjeitä. Zakin palattua tammikuussa 2006, hän sai kaikkea muuta kuin lämpimän vastaanoton. Välirikon kautta solmittiin kuitenkin hellä sopu.


text: Kun Lisan poikapuoli Sam löysi kumppanikseen Alicen, oli äitipuoli riemuissaan. Ilo vaihtui kuitenkin kaipaukseksi näiden muuttaessaan Norfolkiin. Stephanien johtama Paja suljettiin, joten Lisa jäi ilman työpaikkaa. Hän joutui myös hyvästelemään Charityn ja Noahin tammikuussa 2008. Hyvästelyt jatkuivat, kun Zakin veljentytär Chas lähti armeijaan, mutta uusi tulokas teki Lisasta isomummun.


text: Syksyllä 2008 Lisa sai tehdä tilaa Dinglelään, kun poikapuoli Cainin tytär Debbie saapui sinne Sarah-vauvan kanssa ja kohta tavaroitaan sinne kantoivat myös Delilah-serkku, Emily, Sam ja Alice. Sopu antoi sijaa, mutta Lisaa huolestutti raskaana olevan Alicen huononeva kunto. Hän oli myös vimmoissaan Debbien käytöksestä ja siitä, ettei tämä huolehtinut Sarahista vaan sysäsi lapsen Emilylle. Suuren järkytyksen koko klaanille toi seuraava Debbien tempaus. Hän päätti luovuttaa tyttärensä pysyvästi Emilylle. Lisan kauhuksi myös Belle katosi. Syksyllä 2009 Lisa suri Alicea tämän kuoltua syöpään, ja auttoi tuoretta isää Samia pienen Samson-vauvan hoidossa. Debbiestä hän oli saanut jo tarpeekseen ja heittänyt tytön ulos, ja Emilyyn hän suhtautui nyreästi. Hän sai potkut Scottin autokorjaamolta ja työskenteli sen jälkeen pimeästi ompelemalla verhoja, mutta pääsi vielä Ericin palkkaamana töihin uudelleenavattuun ompelimoon. Ensin hän oli jättänyt arvostetun työnsä Valin ompelimossa. Nykyinenkin yritys meni konkurssiin.


text: Nyt Lisa on töissä Sharman makeistehtaalla. Dinglen perheen elättäminen ja sen jäsenistä huolehtiminen ja pitäminen kaidalla tiellä on rankkaa työtä, josta Lisa suoriutuu hienosti ja päättäväisesti. Hän on ahkera, iloinen ja temperamenttinen sekä tarvittaessa ankara.


text: Marlon Dingle (es. Mark Charnock) on Villapakan kokki, jonka paras ystävä on Paddy Kirk. Hän on Zak Dinglen Albert-veljen poika, joka nähtiin Suomessa ensi kerran joulukuussa 1998. Marlon on nokkela selviytyjätyyppi sekä itseoppinut lahjakas kokki. Hän on puhelias, iloinen, huumorintajuinen ja persoonallinen mies. Hänellä on pikkuveli Eli (Elijah), joka asui myös kylässä. Marlon oli naimisissa Stephanien tyttären Trician kanssa.


text: Marlon omisti jonkin aikaa oman ravintolan Chez Marlonin, mutta kun bisnes meni alamäkeen, hän teki raskaan päätöksen luopua siitä. Eric Pollard oli havitellut ravintolaa jo aiemmin, ja nyt Marlon sekä hänen tyttöystävänsä Tricia joutuivat puille paljaille. He saivat kuitenkin asua Majatalossa, ja Marlon työskenteli hetken siellä kokkina, kunnes sai Villapakan työnsä takaisin Carlosin lähdettyä kylästä. Marraskuussa 2003 Trician avioero astui voimaan, ja Marlon ja Tricia pääsivät vanhan talon ostoon.


text: Tricia lähti myös käymään laivalla Berniceä katsomassa ja jäi sinne töihin pariksi kuukaudeksi. Sillä aikaa Marlon alkoi taas viihtyä Zoeta tuuraavan Rhonan seurassa, ja Trician palattua seurasi riita. Tricia lähti raivoissaan lentokentälle Marlonin seuratessa, mutta ei noussut koneeseen. Hätäpäissään Marlon kosi, mutta Tricia antoi rukkaset. He palasivat kuitenkin sovussa takaisin kylään ja seuraavana päivänä Tricia kärtti uutta kosintaa, suostuen tällä kertaa. Hän järjesti tulevalle miehelleen yllätyshäät. Jatkuva rahapula tuhlaavaisen vaimon takia alkoi kuitenkin rasittaa Marlonia. Tricia lähti Intiaan filmaamaan Bollywood-elokuvaan, ja Marlon päätti lähteä mukaan, mutta hänet käännytettiin lentokentältä takaisin. Marlon joutui itsemurhan partaalle syksyllä 2005, kun elämä ilman Triciaa oli raskasta ja hän oli jatkuvasti Dinglen miesväen kiusan kohteena. Erään kostean illan jälkeen hän heräsi kauhukseen Charityn vierestä. Tämän raskaus paljastui, ja Marlon alkoi pelätä olevansa lapsen isä.


text: Trician palattua syyllisyydentuntoinen Marlon ei kyennyt olemaan intiimisti vaimonsa kanssa. Hän lopulta tunnusti syrjähyppynsä Tricialle, ja tämän mielestä avioliitto oli ohi. Tricia loukkaantui vakavasti ukkosmyrskyn aiheuttaman salaman iskettyä Villapakan savupiippuun, ja pubin seinä romahti hänen päälleen. Tricia vajosi koomaan, ja lopulta Marlon antoi irrottaa hänet hengityskoneesta huhtikuussa 2006. Trician kuoleman jälkeen Marlonin elämänhalu oli nollilla, mutta ystävät saivat hänet lopulta palaamaan ihmisten ilmoille. Marlon seurusteli pitkään Donnan kanssa, ja he suunnittelevat kaksoishäitä Donnan äidin Vivin ja hänen sulhasensa Bob Hopen kanssa. Marlon kuitenkin kaipasi Triciaa edelleen, ja näki painajaisia häistä, jossa hän ei mennytkään naimisiin Donnan, vaan Trician kanssa. Marlon oli varma, että Tricia yrittää viestittää hänelle jotain. Tilanne kärjistyi, kun Marlon sai Donnan kiinni sovittamasta Trician hääpukua ylleen. Mies raivostui Donnalle, mutta he saivat tehtyä sovinnon.


text: Syksyllä 2009 Marlonin ja Donnan arpajaisissa voittama unelmakoti Kingien uudella asuntoalueella räjähti (UK kesä 2006). Keväällä 2010 Marlonilla oli epätoivoinen talonrakennushanke Dinglen mailla. Hän otti loparit Villapakasta. Donna valmistui poliisiksi, mutta Marlon ei ollut läsnä Vivin synnytyksen takia. Marlon joutui vedonvälittäjän huijaamaksi ja Eli ampui häntä vahingossa asian jälkiselvittelyssä. Keväällä 2011 Marlon teki kiivaasti uraa, kun Villapakka voitti Vuoden pubin parhaan ruoan palkinnon hänen ansiostaan. Hän sai vakiopaikkansa Villapakan kokkina takaisin. Samoihin aikoihin Donna ja Marlon erosivat, koska selvisi että Donnalla oli ollut suhde hänen työkaveriinsa Ross Kirkiin. Donna muutti pian pois Emmerdalen kylästä. Marlon ja Eli yrittivät selvitellä Shanen murhaajaa, josta Elikin oli syytteessä. Veljekset joutuivat myös uuden vuokralaisensa, vale-ennustaja Lizzien huijaamaksi.


text: Marlon seurusteli eläinlääkäri Rhona Goskirkin kanssa, joka kuitenkin oli rakastunut Paddyyn, Marlonin parhaaseen ystävään. He ovat kuitenkin hyvissä väleissä ja Marlonilla on Rhonan kanssa Downin syndroomaa sairastava poikavauva, jonka nimeksi tuli Leo.


text: Marlon joutui ongelmiin Shadrach-setänsä kanssa pahenevan alkoholiongelman vuoksi, eikä lopulta saanut tätä laittamaan korkkia kiinni, vaikka yritti sitä Rhonan ja muiden ystävien avulla.


text: Samuel Jonah ”Sam” Dingle (es. James Hooton) on Zak Dinglen nuorin poika, ja hänellä on kaksoissisko Tina sekä pikkusisarpuoli Belle. Hän työskenteli Kingien kuljetusfirmassa, kunnes ajoi Edna Birchin yli. Edna ei tosin kuollut ja hän sai anteeksi. Sam on lievästi kehitysvammainen, luonteeltaan hyväntahtoinen ja kiltti. Hänen yksinkertaisuuttaan on käyttänyt tehokkaasti hyväksi esim. Eric Pollard, ja hän herättää naisissa yleensä hoivaavia ja äidillisiä tunteita. Lukemaan Sam oppi vasta aikuisena, sillä hän ei käynyt kouluja. Samista on hauskaa olla mukana Dinglen miesten pienissä konnankujeissa.


text: Sam tulee yleensä hyvin toimeen kaikkien, kuten pikkusisarpuolensa Bellen kanssa. Aika ajoin hän on hävinnyt toviksi näkyvistä, kuten vankilaan ja Irlantiin. Ensimmäisen kerran Sam joutui nuorisovankilaan muutamaksi kuukaudeksi vaadittuaan lunnasrahoja Robert Sugdenista tämän kadottua keväällä 1998 (UK kevät 1995). Varastettuaan vahingossa Pollardeilta Sam olisi joutunut jälleen telkien taa, mutta Lisa hommasi pojan Irlantiin. Muutamaa kuukautta myöhemmin hän palasi ja selvisi sakoilla. Isoveljensä Butchin hautajaisiin hän palasi marraskuussa 2000 (UK maaliskuu 2000). Cain-serkun takia Sam joutui jos jonkinlaisiin vaikeuksiin. Cain painosti hänet Kuljetusliikkeen murhapolttoyritykseen. Sam oli ihastunut Emilyyn, mutta ei saanut vastarakkautta ja oli jo aikeissa häipyä Irlantiin äitinsä Nellien perässä. Cain onnistui houkuttelemaan Samin mukaan seuraavaankin pilaansa, jolloin pojan hermot eivät kestäneet ja hän ilmoitti lähtevänsä Irlantiin äitinsä luo syyskuussa 2001 (UK lokakuu 2000).


text: Sam palasi muina miehinä takaisin kylään keväällä 2001 kuvitellen olevansa nyt isänsä ainoa poika, mutta kuulikin ilkeän Cainin olevan hänen velipuolensa. Hän sai vihiä Cainin ja Angien suhteesta, eikä Cain enää voinut kohdella häntä yhtä törkeästi kuin aiemmin. Sam sai jälleen töitä Pollardien uudesta pajasta. Cain syytti osittain Samia siitä, että hänen ja Angien suhde paljastui ja poika koki ahdistavia hetkiä muun Dinglen klaanin lähdettyä lomareissulle. Cain pelotteli Samia minkä ehti pitämällä tätä talossa lukkojen takana. Lopulta poikaparka majoittui metsiin Lomakylän lähelle. Lopulta Sam löydettiin, ja vaikka Cain yritti ensin raukkamaisesti valehdella itseään ulos tilanteesta, Zak uskoi Samia ja pani Cainin pihalle.


text: Toukokuussa 2006 Samia syytettiin Taten kuljetusliikkeen kuorma-autoon murtautumisesta. Vankilatuomion hän vältti Zakin ja Shadrachin otettua syyt päälleen. Tammikuun lopussa 2007 kokematon kuski Sam törmäsi autollaan Ednaan ja pakeni kauhuissaan paikalta. Edna ei tosin kuollut ja antoi myöhemmin anteeksi.


text: Sam lähti ihastuksensa Alicen matkaan Norfolkiin kanafarmille. Hän kuitenkin palasi jonkin ajan päästä hyvin hämmentyneenä takaisin, eikä halunnut olla tekemisissä Alicen kanssa. Pian paljastui, että Alice oli raskaana, eikä Sam tiennyt miten suhtautua asiaan. He myivät Norfolkin farminsa ja asuivat Dinglen talossa. Sam pääsi töihin Natashan omistaman Kartanon maille, jonka omistaa nykyään Lawrence White.


text: Alice synnytti pojan, jonka nimettiin Samsoniksi. Jo raskaana ollessaan naisella diagnosoitiin syöpä, ja hän sai vain muutaman kuukauden elinaikaa. Alice aneli Samilta armomurhaa, koska ei jaksanut enää taistella ja oli tuskissaan. Sam suostui vastahakoisesti, ja antoi Alicelle kuolinapua Elin hankkimalla morfiinilla. Poliisien kanssa käydyn kärhämän jälkeen Cain otti vastuun kuolemasta, mutta pakeni ennen tuomiota. Lastensuojelu uhkasi viedä Samsonin pois, mutta Sam osoitti pärjäävänsä poikansa kanssa muun perheen avulla.


text: Vuonna 2012 (Britanniassa 2009–2010) Sam tapasi ukrainalaisen Olena Petrovichin ja ihastui häneen. Olena ei kuitenkaan tuntenut Samia kohtaan kuin ystävyyttä ja ihastui Samin serkkuun Eliin. Pian Dingleillä asustellut Olena karkotettiin maasta laittoman oleilunsa takia. Eli lähti kylästä, mutta Sam sai korjattua välinsä Zakin kanssa, jotka olivat viileinä Olenan takia.


text: Sam löysi seuraavan rakkautensa Rachel Brecklestä, joka tuli kylään asumaan siskonsa ja tämän lasten kanssa vuonna 2011. Aluksi ystävyydestä alkanut suhde syveni pian rakkaudeksi, mutta onnea ei kestänyt kauaa, sillä Charity häikäilemättömästi juonitteli Rachelin pois kylästä poikansa kanssa, niin että koko kylä piti häntä syyllisenä Kartanon tulipaloon. Sam ei kuitenkaan suostunut uskomaan Rachelin jättäneen hänet lopullisesti.


text: Zachariah Bartholomew "Zak" Dingle (es. Steve Halliwell) on Dinglen klaanin isähahmo ja Samin ja Bellen isä, sekä Lisan aviomies ja Shadrachin nuorempi veli. Aikoinaan Zak asui pitkän aikaa Chilessä. Zak on hieman laiska, mutta sitäkin suulaampi ja hyvin yritteliäs koiruuksiin ja lain kiertämiseen. Hän on myös hyvin oikeudenmukainen.


text: Lapsia Zakilla on ollut kuusi tai seitsemän, ja kaikkiaan kolmen eri naisen kanssa, joista Nellie ja Lisa ovat olleet vaimojakin. Lapsista vanhin lienee Lontoossa asusteleva Nathan, jota ei ole koskaan sarjassa nähty ja jonka Tina Dingle on vain kerran maininnut. Vuonna 1972 syntynyt Francis "Butch" Dingle kuoli onnettomuudessa vuonna 2000, ja hänestä on puhuttu vanhimpana poikana. Vuonna 1974 syntynyt poika Ben kuoli tappelussa vain 20-vuotiaana 1994; samana vuonna syntynyt Cain on Zakin veljensä vaimon kanssa alullepanema poika. Vuonna 1977 syntyivät kaksoset Samuel "Sam" ja Tina, joka on Zakin ja Nellien ainoa tytär. Iltatähtenä on jouluna 1998 syntynyt Belle Zakin nykyisen vaimon Lisa Dinglen kanssa.


text: Zak on joskus rasittavuuteen saakka tärkeä asemastaan Dinglen sukukunnan päänä ja se johtaa erilaisiin selkkauksiin, jos muut eivät tanssi hänen pillinsä mukaan. Koska perheen varsinainen ansaitsija on Lisa-vaimo, Zakin on pitänyt osallistua iltatähtityttärensä hoitoonkin, tosin välillä aika vastahankaisesti ja mieluusti hoitovastuun jollekin naishenkilölle sälyttäen. Entinen Nellie-eukko lähti riivaamasta ja toraamasta, jolloin avioliitto Lisan kanssa onnellistui jälleen. Kaksi poikaansa menettäneelle Zakille yllättäen tuotu tieto, että hän on veljenpojakseen luulemansa Cain Dinglen biologinen isä, oli sekä mieluinen että pojan häikäilemättömyyden takia myös epämiellyttävä uutinen.


text: Zak sai vuonna 2002 tietää sairastavansa kivessyöpää. Pattitilanne ratkesi vasta, kun Lisalle selvisi tämän käytöksen syy ja hän pääsi hoitamaan syövästä toipuvaa miestään. Uusi perhekriisi alkoi, kun Zak siirsi avioelämän aloittamista epäonnistumisen pelossa. Tilanne parani syrjähypyllä toisen naisen kanssa. Syyskuussa 2003 taloon saapui Zakin ja Shadrachin äiti Peg, joka oli kärttyinen, tauotta kessutteleva eukko, jolle maistui viinakin. Zak oli aina luullut äitinsä tappaneen isänsä ja haudaneen tämän ruumiin. Lisa kuitenkin sai selville totuuden; Jedediah oli vain jättänyt perheensä, kun lapset olivat pieniä. Peg juoniteltiin takaisin vanhaan asuinpaikkaansa. Tämän jälkeen Zak lähti pitkäksi aikaa Chileen etsimään isänsä rahoja, joiden olinpaikan hän sai selville vainajan tavaroissa olleen pankkikuitin perusteella.


text: Myöhemmin kuvioihin astuivat pojantytär Debbie sekä tämän Sarah-vauva, jotka Zak mielellään otti suuren talonsa turviin. Myöhemmin Zak on setvinyt sukunsa ongelmia kerta toisensa jälkeen, mutta useimmiten huolella ja myötätunnolla. Huolta perheelle aiheuttivat mm. Eli, Aaron, nyt jo edesmennyt Shadrach, Debbie sekä Ukrainasta tullut laiton siirtolainen Olena, jota Dinglet piilottelivat talonsa suojissa. Zak on tinkimätön läheistensä suojelemisen suhteen, ja tahtoo aina tehdä kaikkensa pelastaakseen heidät minkälaisesta pulasta tahansa. Perhetragedioita on seurannut toisensa perään – miniä Alice kuoli syöpään ja siihen liittyneestä armomurhasta seurasi selkkauksia ja oikeudenkäynti. Gennie Walker joutui vakavaan auto-onnettomuuteen ja Cameron Murray tappoi Zakin rakkaan veljentyttären. Lopulta Zak syyllistyi elämänsä karmeimpaan tekoseen, kun vuonna 2012 hän melkein tappoi oman poikansa Cainin, sillä tämä oli aiheuttanut harmeja niin monille. Syyllisyydentuskissa rypevän Zakin mielenterveys alkoi horjua, ja tästä seurasi eräänlainen perheen sisäinen romahdus. Siitä saakka Zak on yrittänyt olla avoimempi vaimolleen eikä tahdo aiheuttaa yhdellekään perheenjäsenelleen enempää kärsimystä. Hän on nyt myös töissä Butlerin tilalla Moiran leivissä.


text: James "Jimmy" King (es. Nick Miles), joka saapui sarjaan Suomessa 4. syyskuuta 2006 (UK 19. helmikuuta 2004). Kingien esikoispoika oli naimisissa voimakastahtoisen Sadien kanssa. Jimmy ei ole välkyin veljeksistä, mutta arvostaa perhettään yli kaiken.


text: Jimmy vastusti isänsä päätöstä ottaa sihteerikseen Charity. Hän käytti joka tilaisuuden hyväkseen nälviäkseen Charityä ja varoitteli isäänsä sekä Matthew’tä, mutta jäi paitsioon. Jimmy yritti junailla Charityä ulos perheen firmasta, mutta Charity tyrmäsi Jimmyn ystävän houkuttelevat työtarjoukset ja ilmoitti pysyvänsä lojaalina Tomille. Jimmyä suututti Charityn innokkuus ja isänsä päätös antaa syntymäpäiväjuhliensa organisointi Charitylle sai Jimmyn pois tolaltaan.


text: Myöhemmin Jimmyn vaimo Sadie saapui kylään. Jimmy auttoi Carlia peittelemään postimies Paulin kuolemaa Matthew'n avustuksella. Chloe saapui firmaan Kingien uudeksi sihteeriksi. Jimmy ihastui punapäähän eikä tajunnut tämän juonitteluja.


text: Chloe punoi verkkojaan sekä Jimmyn että Carlin suhteen ja lopulta valitsi marraskuussa 2007 Carlin. Jimmy oli katkera ja pettynyt. Sadie nosti riidan Jimmyn oletetusta suhteesta, jolloin Jimmy muutti isänsä luo. Sadie huomasi menneensä liian pitkälle ja yritti korjata tilanteen lupaamalla Jimmylle tämän eniten kaipaaman asian: lapsen. Vaikka Jimmykään ei hyväksynyt isänsä avioliittoaikeita Charityn kanssa, hänen mielestään Sadie meni liian pitkälle puuttuessaan niin rajusti isän hääpäivän kulkuun joulukuussa 2007.


text: Häiden mentyä pilalle Charity kosti Sadielle viettelemällä Jimmyn sänkyynsä. Imarreltu Jimmy lankesti ansaan ja Charity jatkoi kiristämällä mieheltä suuria rahasummia. Jimmyn raju kohtelu sai suuremmat mittasuhteet, kun Charity paljasti Jimmyn 40-vuotispäivillä salaa kuvaamansa videon. Jimmy oli käärmeissään kohtelustaan ja teki diilejä toisessa firmassa aiheuttaen Kingeille päänvaivaa. Lopulta Tom tarjosi sovinnon kättä ja Jimmy palasi perheyritykseen. Kingit aikoivat rakentaa uusia asuntoja kylään, mutta salaiset asiakirjat vuotivat julkisuuteen. Jimmyn raivoksi Sadie juoni maakaupoillaan itsensä takaisin Kingien firmaan kesäkuussa 2008.


text: Jimmy kävi lähellä kuolemaa lokakuussa 2008, kun Cainin ja Robertin tihutöihin palkattuaan kolmikko joutui Andyn ja Dazin yllättämäksi. Andyn lato paloi ja hänet piestiin pahasti, mutta Daz iski Jimmyä talikolla. Cain ja Robert raahasivat kauhuissaan Jimmyn eläinlääkärin hoitopöydälle, kun Carl ja Matthew ymmärsivät, ettei tätä voi viedä sairaalaan.


text: Jimmyllä oli lyhyt mutta kiihkeä romanssi Kellyn kanssa. Jimmy loukkaantui vakavasti Kingien esittelytalon kohtalokkaassa räjähdyksessä, mutta palasi lopulta ennalleen ja alkoi selvitellä tapausta itse. Sadie hävisi Jimmyn elämästä salasuhteidensa paljastuttua ja Kelly alkoi vampata miestä taas. Tom-isän kuoltua Kelly tuki Jimmyä murhatutkimuksen aikana ja he kihlautuivat. Jimmy suhtautui isällisesti yllättäen ilmaantuneeseen pikkusiskoon Scarlettiin. Hän sai tietää Carlin osuudesta isän kuolemaan, mutta veljekset pitivät yhteisen rintaman. Jimmy oli jo alttarilla Kellyn kanssa saadessaan tietää tämän abortoineen hänen suuresti odottamansa lapsen. Todellisuudessa Kelly synnytti toisaalla Elliot-pojan, jota käytti kiristysvälineenä palattuaan kylään sabotoimaan Jimmyn ja Nicolan elämää. Tammikuussa 2012 Jimmyn ja Nicolan Angelica-tytär syntyi, ja tuore isä oli haljeta ylpeydestä.


text: Nicola King (es. Nicola Wheeler) saapui Emmerdaleen Englannissa 10. tammikuuta 2001 (Suomessa 29. marraskuuta 2001). Nicola on Rodney Blackstockin tytär tämän edellisestä avioliitosta Maureenin kanssa eli Bernicen sisarpuoli. Bernice otti yhteyttä Nicolaan saatuaan vasta aikuisena tietää tämän olemassaolosta. Tavattuaan sisarensa Bernice ihastui, mutta hänen äitinsä Diane vihastui. Nicola oli isänsä rahojen turvin elänyt lapsellinen ja pinnallinen tyttö, joka oli Ranskassa hiihtokeskuksen mökkisiivoojana tullessaan tapaamaan siskoaan. Miesten suhteen hän eli melkoisessa haavemaailmassa, mutta sukulaissielun hän löysi Bernicestä, ja he olivatkin pitkään toistensa tuki ja turva. Nicola jäi kylään ja sai töitä Villapakasta. Hän ihastui hurmaavaan Andrew Fraseriin, mutta olikin miehelle vain hetken huvi ja kyynelehti pitkään tämän perään. Lohduttajaksi tarjoutui Berniceä rakastanut Carlos-kokki, joka kuitenkin vain tahtoi ystävystyä Nicolan kanssa. Sisarusten välit katkesivat lopullisesti Nicolan yritettyä saada Carlosin alttarille teeskentelemällä olevansa raskaana. Bernice, joka odotti Carlosin lasta, koki hääpäivänä täydellisen nöyryytyksen. Nicola muuttui häikäilemättä omaa etuaan ajavaksi ja isänsä rakkautta hyväksikäyttäväksi nartuksi.


text: Nicolan paras ystävä kylässä oli Emily Dingle, joka kuitenkin alkoi seurustella Paddyn kanssa ja muutti tämän luo, jolloin yhteiselo loppui. Nicola mustamaalasi Lomakylän johtajaa Maggie Calderia saadakseen hänet huonoon valoon Rodneyn silmissä ja flirttaili myös Philille. Lopulta hän saikin Philin ja Maggien eroamaan. Nicola iski silmänsä nuoreen remonttimieheen Sydiin, mutta suhdetta ei syntynyt. Maaliskuussa 2004 (UK elokuu 2002) Nicola vietti kiihkeän yön Robertin kanssa, josta hän ei malttanut olla kerskailematta, ja Paddy ja Emily heittivät Nicolan ulos kodistaan, jonne tämä oli päässyt asumaan tekosyyn varjolla. Helmikuussa 2005 Nicola oli töissä eläinlääkärin vastaanotolla, mutta päättikin perustaa vaivihkaa oman siivousbisneksen, jota hoiteli Paddyn harmiksi usein työajallaan.


text: Nicola on tottunut saamaan mitä haluaa, ja hänelle ulkoasu ja menestys ovat hyvin tärkeitä. Hän oli sattuman kautta kihloissa tukkukauppias ja ravintoloitsija Simon Meredithin kanssa, Simon tuntuikin saaneen hänet muuttumaan ymmärtäväisemmäksi ihmiseksi. Kuitenkin tämä kadehti ystäväänsä Laurelia, kun tämä oli menossa ensin naimisiin. Simon kosi Nicolaa, mutta kihlaus ei kestänyt kauaa Nicolan temppujen takia. Simon otti välimatkaa, jolloin Nicola huomasi rakastavansa tätä. Hän järjesti julkisen anteeksipyynnön ja pari teki sovinnon. Nicola ei tullut toimeen Simonin äidin kanssa. Hän myös järjesti pulaan Simonin exän, Natashan, ja kun tämä selvisi Simonille, Nicola sai kuulla kunniansa. Simon lähti Scarboroughiin ja katuvainen nainen seurasi tätä pyytääkseen taas anteeksi. Pari kihlautui uudelleen.


text: Nicola sai velipuolen, kun keväällä 2007 Rodney paljastui Valin pojan Paulin isäksi. Sisaruksille kehittyi heti läheinen suhde.


text:
Nicola tenttasi Laurelia tämän avioliittoaikeista. Hänen oli vaikea salata tyytyväisyyttään siitä, ettei Laurel saanutkaan kirkkohäitä Ashleyn kanssa. Nicola ja Simon asuivat Myllyssä Rodneyn ja Paulin luona, mutta Nicola joutui taas pian vaikeuksiin Simonin äidin Lesleyn kanssa. Mustasukkaisuusriitojen jälkeen Simon todisteli edelleen rakkauttaan Nicolaan ostamalla heille talon, mutta muuttoaikeet saivat nolon lopun.
Lopulta Nicola yritti vietellä veljestään Paulista kiinnostuneen Ivanin, joka oli Simonin työkaveri. Hän ei kuitenkaan onnistunut yrityksessään, mutta Simonin äiti näki osan kohtauksesta, ja oletti pahimman tapahtuneen. Nicola ei korjannut Lesleyn olettamusta, ja antoi koko kylän ymmärtää, että Ivan olisi pettänyt Paulia hänen kanssaan. Simon ja Nicola riitelivät yhä enemmän eivätkä päässeet sopuun. Lopulta Laurel kertoi totuuden koko kylälle, ja Nicola sai lähtöpassit kylästä. Nicola lähti isältään saaman šekin kanssa äitinsä luokse. Siivousyrityksen johtoon siirtyi Laurel.


text: Syksyllä 2010 Nicola ilmaantui kylään rouva De Souzana, joka omisti siivousfirman ja hänestä tuli suuri työllistäjä kylässä, kun myös David tuli DeSouzalle töihin. Nicolan mies Donald De Souza heräsi hänen harmikseen koomasta, eikä Nicola saanut häntä hengiltä ennen kuin Donald otti hänestä eron (UK kevät 2008).


text: Syksyllä 2011 Jimmyn seurassa pubissa humaltunut Nicola jäi kuorma-autoon lukkojen taakse miehen kanssa, ja parin välille alkoi syntyä kipinöintiä. Nicola alkoi odottaa lasta, ja Angelica-tytär syntyi (UK elokuu 2009). Hän työskentelee nykyään Kartanossa Declanin sihteerinä. Nicolan ja Jimmyn yhteiseloa ravistelivat katkerat avioriidat, kun Nicolalle selvisi Jimmyllä olevan Elliot-poika entisen prostituoidun Kellyn kanssa, eikä nainen niin vain päästänyt miestä kynsistään. Nicola on lojaali ystävilleen, ja hän oli ainoa, joka uskoi Laurelia Sally-jutussa.


text: Diane Sugden (es. Elizabeth Estensen) saapui Emmerdaleen tapaamaan tytärtään Bernice Thomasia. Diane jäi aikanaan pysyvästi kylään, ja omisti Villapakan yhdessä Louise Appletonin, ja myöhemmin Chas Dinglen kanssa. Diane ja Jack Sugden ihastuivat ja menivät naimisiin. Samalla kertaa Dianesta tuli Robert, Andy ja Victoria Sugdenin äitipuoli. Lisäksi Diane on isoäiti Bernicen lapsille Gabbylle ja DeeDeelle, sekä Andyn lapsille Sarahille ja Jackille. Diane on vuosien saatossa muodostunut arvostetuksi ja keskeiseksi hahmoksi kylässä, ja häntä pidetään ahkerana ja päättäväisenä matriarkkana. Hän toipui paksusuolensyövästä, johon hän sairastui vähän ennen häitään Jackin kanssa. Diane ei aina tule toimeen siskonsa Valerien kanssa, koska tämä ei osaa aina kertoa totuutta, ja hän jopa varasti Villapakan kassasta rahaa. He saavat kuitenkin aina lopulta sovittua erimielisyytensä. Jack kuoli muutaman aviovuoden jälkeen, jonka jälkeen Diane on pysynyt äidin paikalla Robertille, Andylle ja Victorialle. Diane on Jackin jälkeen rakastunut Laurel Thomasin isään Douglas Pottsiin. Dianen sisar Val kuoli helikopterionnettomuuden aiheuttamassa turmassa elokuussa 2015. Post-traumaattisesta stressioireyhtymästä kärsinyt Chas iski Dianea veitsellä, jolloin tämä joutui sairaalaan, ja paljastui, että tämän syöpä oli uusiutunut.


text: Robert (es. Ryan Hawley) on juonitteleva nuorimies, joka on biseksuaali. Rob työskenteli omistamassaan autokorjaamossa. Hän petti pitkään veljeään Andyä tämän vaimon Katien kanssa, sitten Katie jätti Andyn ja alkoi seurustella Robin kanssa. Katie sai kuitenkin pian tarpeekseen kaikkien halveksunnasta ja jätti Robin, mutta otti tämän pian takaisin. Seurustellessaan Katien kanssa Robert pelehti Sadienkin kanssa, mutta jätti tämän ehkä kiinnijäämisen pelossa. Robin petos paljastui, ja juuri, kun hän oli kosinut Katieta, Katie kuuli siitä ja lähti kylästä. Andy ja Rob eivät tulleet ollenkaan toimeen keskenään, ja heidän välilleen syntyikin useita nyrkkitappeluita. Robin isä Jack sai tarpeekseen pojan toilailuista ja heitti tämän ulos talostaan, asettuen ottopoikansa Andyn puolelle. Rob päätti kostaa tämän Andylle, ja alkoi viettää aikaa Andyn lapsen (Sarahin) äidin Debbie Dinglen kanssa. Hän uskotteli Debbielle, että hän rakastaa tätä, ja haluaa olla vain Debbien ja Sarahin kanssa. Sen jälkeen kun Jack käski Robertin häipyä kylästä, Rob suostuttelikin Debbien lähtemään kylästä hänen kanssaan, ja ottamaan Sarahin mukaan. Robert sai tarvitsemansa rahat Jackin ostaessa Robertin osuuden autokorjaamosta. Andy ei kuitenkaan päästänyt Debbietä ja Sarahia lähtemään, ja meni tapaamaan Robertia paikalle, jossa Debbien ja Robin piti tavata. Max King oli myös aikonut lähteä kylästä, ja pyysi Robilta kyytiä asemalle. Andy ja Rob tappelivat Maxin yrittäessä estää heitä. Loppujen lopuksi Rob oli lähdössä kylästä yksin, Andyn tarjottua kyytiä Maxille. Rob kuitenkin käänsi autonsa ympäri, ja aikoi ajaa Andyn auton kanssa tahallaan kolarin, mutta Andyn kyytiläinen Max käänsi rattia auton suistuessa ulos tieltä kiviaidan läpi. Robert tuli järkiinsä ja ehti pelastaa Andyn palavasta autosta, mutta Max jäi autoon sen räjähtäessä, ja kuoli. Jack tuli onnettomuuspaikalle, ja käski Robin lähteä kylästä, ettei tämän tarvitsisi tunnustaa syyllisyyttään kolariin poliisille. Jack ja Andy kertoivat poliisille Andyn väistäneen lampaita, ja sen takia suistuneen tieltä. Robert lähti kylästä.


text: Tammikuussa 2016 (UK lokakuu 2014) Robert palasi kylään kihlattunsa Chrissie Whiten kanssa. Robert aloitti salasuhteen Aaron Livesyn kanssa, joka paljastui Katielle. Hääpäivänään Robert ja Katie joutuivat taisteluun, jonka seurauksena Katie putosi lahonneen lattian läpi ja kuoli. Robert salasi tapahtumien kulun kaikilta, kunnes yli puoli vuotta myöhemmin Andy sai asian selville. Pian tämän jälkeen Robertia ammuttiin, ja suuri joukko ihmisiä oli asiasta epäiltynä.


text: Vuonna 2018 (UK 2017) Robert sai lapsen Chrissien siskon Rebeccan kanssa. Samaan aikaan Robert vietteli Chrissien ja Rebeccan isää, Lawrencea.


text: Victoria Barton (es. Isabel Hodgins) on sarjan alkuperäisen keskushahmon Annie Sugdenin lapsenlapsi. Victorian vanhemmat olivat Jack ja Sarah Sugden, ja hänen isoveljensä ovat Robert ja Andy Sugden. Victoria on ammatiltaan kokki, ollut aiemmin töissä Eric ja Val Pollardin majatalossa ja nyt Villapakka-pubin keittiössä. Victoria on seurustellut muun muassa Alex Mossin ja Adam Bartonin kanssa. Amy Wyatt oli eräs Victorian parhaista ystävistä. Victoria on nuori mutta ehtinyt kokea paljon, ja traagisista kokemuksistakin hän on selvinnyt pää pystyssä ja sisukkaan luonteensa avulla. Victoria on nenäkäs, äkkipikainen ja kova soittamaan suutaan, mutta myös ehdottoman lojaali itselleen tärkeille ihmisille ja selviytymisvaistojensa avulla onnistuu pääsemään yli tilanteesta kuin tilanteesta. Hän osoittaa tunteensa avoimesti eikä osaa hillitä iloaan se paremmin kuin suruaankaan. Victoria on kaunis, nokkela ja sanavalmis nuori nainen. Hän osaa myös irrotella kunnolla aina sille päälle tullessaan.


text: Eric Pollardia näyttelee (es. Chris Chittell) on yrittäjä ja ollut sarjassa mukana vuodesta 1986. Hän omisti kylän nurinmenneen pajan, jonka johtoon hän otti rinnalleen Steph Stokesin, joka aloitti pajassa omat hämärät toimensa. Tästä koitui Ericille paljon harmia ja oikeudenkäynti. Eric on vuosien aikana huijannut useita ja hänellä on kylässä kieron miehen maine, joka käyttää muiden heikkoa tilannetta edukseen. Hän on naimisissa Valerie Pollardin kanssa, ja he omistavat yhdessä Emmerdalen majatalon. Pari asuu Toivonlähteentuvan vieressä Dinglejen naapurissa. He ovat yhdessäolonsa aikana selvinneet useista aviokriiseistä. Vuonna 2006 kylään saapui Ericin poika, David. Ericin vaimo Valerie kuoli vuonna 2015 helikopterionnettomuuden seuraksena syntyneissä räjähdyksissä.


text: Patrick "Paddy" Kirk (es. Dominic Brunt) omistaa kylän eläinlääkäriaseman Rhona Goskirkin kanssa. Paddy oli naimisissa Mandy Dinglen kanssa, mutta suhde kariutui Mandyn syrjähyppyyn. Tämän jälkeen Paddy kiinnostui Emilystä ja he menivät naimisiin. He eivät kuitenkaan saaneet omia lapsia, ja päättivät koittaa onneaan sijaisvanhempina. Sijaislapsekseen he saivat Debbien, joka paljastuikin Charity ja Cain Dinglen lapseksi. Usean onnellisen aviovuoden jälkeen Paddy kuitenkin petti Emilyä Vivin kanssa, ja kun tämä paljastui, Emily jätti Paddyn koko pubin edessä. Paddy ei kuitenkaan ollut valmis eroamaan Emilystä, ja oli surkeana pitkän aikaa eron jälkeen. Hän päätti chattailla netissä sinkkujen keskustelupalstalla, ja Paddyn vastaanottoapulainen Jo Stiles sai tietää tästä. Hän esiintyikin yhdessä Danny Daggertin kanssa internetissä sinkkunaisena, joka olisi kiinnostunut Paddystä, ja Danny ehdotti tapaamista ulkomailla. Paddy pakkasi laukkunsa ja lähti tapaamaan tätä naista. Kun Paddy tuli takaisin naisvieras mukanaan, Jo kauhistui. Tämä nainenhan oli ilmiselvästi huijari. Jo päätti kertoa heidän pilastaan, ja Paddy kertoi kuitenkin tietävänsä siitä jo, ja uusi nainen oli mukana Paddyn vasta-pilassa. Nainen paljastui Dannyn serkuksi Toni Daggertiksi. Vaikka he aluksi vain näyttelivät olevansa pari, Paddy kuitenkin huomasi pian olevansa ihastunut Toniin. Toni oli kuitenkin iskenyt jo silmänsä Hariin, mutta Hari ei ollut kiinnostunut. Nyt Paddy yrittää keksiä millä tavoin saisi Tonin huomaamaan hänen kiinnostuksensa. Paddy on usein ystäviensä tukena ja kuuntelijana. Hänellä on nykyään suhde Rhona Goskirkin kanssa, jolla on yhteinen poika hänen parhaan ystävänsä Marlon Dinglen kanssa.


text: Rodney Blacstockia näyttelee Patrick Mower. Rodney on Dianen entinen mies, Bernicen ja Nicolan isä, jota Diane ei ollut nähnyt 26 vuoteen, eikä liioin Bernice isäänsä. Hän on miljonääri ja yrittäjä, joka pyörittää antiikkiliikettä ja on toiminut myös viiniedustajana. Hän omistaa myös viinitilan Yorkshiressa. Entisen vaimon Maureenin kanssa saatu tytär Nicola on isänsä silmäterä, vaikka tämä on aiheuttanut Rodneylle paljon murhetta. Hän joutui seuraamaan sivusta Nicolan miessotkuja sekä tyttäriensä välirikkoa. Rodney toivoi tyttäriensä olevan sovussa ja järjesti katastrofaalisesti epäonnistuneet illalliskutsutkin Bernicen odotusaikana, mutta salli silti Nicolan ripustautua häneen ja antoi tälle kaikessa periksi. Rodneyn suhde entiseen vaimoonsa Dianeen on ristiriitainen, mutta Nicolan takia suhde Louiseen päättyi hairahduksen paljastuttua. Lomakylän johtaminen, Maggien ja Nicolan riitely sekä Bernicen ongelmat stressasivat Rodneyta. Rodney on aina valmis kokeilemaan uusia keinoja ansaita rahaa. Hän on kohtelias, huumorintajuinen ja sanavalmis mies.


text: Rodneyn ilmaantuminen kylään ennalta ilmoittamatta Ashleyn kirjoittaman kirjeen takia syyskuussa 2001 aiheutti melkoisen myllerryksen Dianen, Bernicen ja Ashleyn elämässä. Rodney alkoi tehdä bisneksiä Chris Taten kanssa. Hän pääsi Lomakylän omistajaksi ja nautti roolistaan nuoren ja muodokkaan tyttöystävänsä Louisen kera. Pari kertaa lakanoiden välissä oli kuitenkin Louisen lisäksi myös Diane.


text: Joulukuussa 2005 Rodney onnistui tekemään hyvät kiinteistökaupat ja hänestä tuli miljonääri. Antiikkibisnes ei sujunut kovin hyvin, joten naisten kanssa tuli väistämättä ongelmia. Marraskuussa Rodney oli jo valmis lähtemään tivolin matkaan, kun ihastui siellä työskennelleeseen naiseen. Romanssinpoikasta Rodneyn elämään kuitenkin toi Dianen nuorempi sisar Val, jonka kanssa hänellä oli ollut suhde jo hänen ja Dianen ollessa naimisissa. Lokakuussa 2006 Val ja Rodney kertoivat aiemmasta suhteestaan Dianelle. Tämä suuttui silmittömästi, mutta antoi lopulta anteeksi. Pian Rodney kuuli kauhistuttavan uutisen; Diane oli sairastunut syöpään. Hän tajusi rakastavansa yhä ex-vaimoaan ja tilasi lentoliput Egyptiin, mutta Diane haukkui Rodneyn moisesta. Toukokuussa 2007 Rodney ei kestänyt katsella Dianen ja Jack Sugdenin vihkitoimitusta, ja lähti pois kesken kaiken. Raivostunut Val paljasti kaikille, että Rodney on Paulin isä. Paul reagoi tietoon lyömällä isäänsä. Isän ja pojan välit olivat vaikeat, mutta Nicola toimi rauhantekijänä. Rodneyta häiritsi Paulin miespari, mutta he onnistuivat tekemään sovinnon ja viettivät joulunkin oman perheen kesken.


text: Toukokuussa 2008 Diane sai terveen paperit, mikä ilahdutti myös Rodneya. Rodneyn aikomuksena oli ostaa Kartano, mutta Sadie King pakotti Zoen myymään sen Kingeille. Rodney otti menetyksensä lopulta kuin mies, varsinkin kun Kingit menettivät Kartanon tulipalossa. Vuonna 2009 Rodney ja Lesley päätyivät juopuneina samaan sänkyyn. Lesley oli innoissaan, mutta Rodney kauhuissaan. Hän pääsi pälkähästä Kellyn avulla ja ihastuikin suorasukaiseen neitoseen. Kelly todisti Rodneylle, ettei ole vain tämän rahojen perässä ja omalaatuinen suhde jatkui kyläläisten pilkasta huolimatta. Nicola aiheutti suurta surua Rodneylle kertomalla Ivanista, mutta jäi lopulta kiinni. Rodney yritti kaikin keinoin saada Ivanin ja Paulin takaisin yhteen, muttei onnistunut. Itselleen Rodney alkoi etsiä seuraa netistä.


text: Laurenl Potts (es. Charlotte Bellamy). Laurel on töissä Sharman veljesten karkkitehtaalla, ja on naimisissa Ashleyn kanssa. He suunnittelivat avioliittoa kauan, mutta hidasteena oli piispa, jolta tarvittiin suostumus. Viimeinkin suostumuksen saatuaan piispa itse suostui myös vihkimään heidät. Heidän hääpäivänään Ashleyn isä Sandy ilmestyi kylään. Ashley ei tule hänen kanssaan toimeen, mutta Laurel yrittää aina saada heidät sopimaan erimielisyytensä. Hän tulee hyvin toimeen myös Ashleyn veljentyttären Jasminen kanssa, vaikka aluksi se olikin vähän vaikeaa. Laurel on ollut myös vapaaehtoisena työntekijänä Afrikassa auttamassa, ja oli sitä ennen jopa lähdössä Helsinkiin au pairiksi, mutta useiden sattumien jälkeen ei lähtenytkään. Laurel on suloinen tyttö, joka tulee toimeen myös vanhempien kyläläisten kanssa. Laurel on iloinen ja hauska luonne. Syksyllä 2012 Thomasien elämää tuli sotkemaan Ashleyn entinen heila Sally Spode. Nyt Ashley ja Laurel ovat kuitenkin pääsivät yli mielenvikaisen Sallyn teoista. He kuitenkin erosivat, ja Laurel meni naimisiin Marlonin kanssa. Syksyllä 2016 (UK 2015) Laurel ja Marlon erosivat. Keväällä 2017 (UK 2016) Laurel ja Ashley avioituivat uudelleen. Syksyllä 2017 (UK kevät 2017) Laurel jäi leskeksi Ashleyn kuoltua dementiaan.


text: Pearl Ladderbanks (es. Meg Johnson) työskentelee siivoojana ja seurustelee Lenin kanssa. Luonteeltaan Pearl on iloinen ja hieman kiero välillä, mutta käyttää oveluuttaan vain hyvään. Hänellä on poika Frank Bernard, joka oli vankilassa raiskauksesta. Kun tämä vapautui ja tuli kylään Lenin ja Pearlin luo, lähes koko kylä hylkäsi heidät ja kääntyi heitä vastaan. Frank lähti ja kylä alkoi taas olla ystävällinen. Pearl on ystävällinen mutta herkkä ja antoi nopeasti anteeksi kyläläisille.


title: Day & Age

text: Day & Age on yhdysvaltalaisen The Killers -yhtyeen kolmas studioalbumi, joka julkaistiin vuonna 2008.


title: Operaatio Valkyrie (vuoden 2008 elokuva)

text: Operaatio Valkyrie ("Valkyrie") on Bryan Singerin ohjaama yhdysvaltalainen elokuva Claus von Stauffenbergin johtamasta salaliitosta Adolf Hitlerin murhaamiseksi. Vuonna 2008 valmistunut pitkälti tositapahtumiin perustuva elokuva kertoo lähinnä Saksan armeijan upseereiden parissa 1944 laaditusta monimutkaisesta vallankaappaussuunnitelmasta, jonka jäsenet olivat päättäneet näyttää muulle maailmalle, etteivät kaikki saksalaiset ole Hitlerin takana. Tämä salaliitto tunnetaan heinäkuun 20. päivän salaliittona.


text: Tekijät pääsivät kuvaamaan alkuperäisillä tapahtumapaikoilla, kuten Bendlerblock-nimisessä rakennuksessa Berliinissä, jossa salaliittolaiset pitivät päämajaansa. Sen pihalla natsit myös teloittivat kapinallisia.


text: Pääosaa esittävän Tom Cruisen uskontokunta sai aikaan kohua "Valkyrien" valmistamisen aikoihin. Ensi-iltaviikolla saksalainen konservatiivipoliitikko kehotti boikotoimaan elokuvaa, koska Stauffenberg ”vastustaisi skientologiaa totalitaarisena liikkeenä”.


text: Elokuvan suomenkielinen nimi on erikoinen puolikäännös; siihen on lisätty sana "Operaatio", mutta englannin sana "Valkyrie" on jostakin syystä jätetty suomentamatta "Valkyriaksi". Historiallisen suunnitelman nimi on tietysti alun perin ollut saksaksi "Operation Walküre" (suomennettuna "operaatio Valkyria").


title: Martin Lind

text: Martin Lind (s. 14. maaliskuuta 1944 Malmö) on vuonna 1966 Lundin hiippakunnassa vihitty Ruotsin kirkon pappi. Hänestä tuli Linköpingin hiippakunnan piispa vuonna 1995 Martin Lönnebon seuraajana.


title: Aamunodottaja

text: Aamunodottaja on Verenpisara-yhtyeen huhtikuussa 2002 ilmestynyt ensimmäinen albumi. "Aamunodottaja" nousi ilmestymisviikollaan Suomen virallisen albumilistan sijalle 29. Albumin julkaisun yhteydessä Suomen Punainen Risti närkästyi levyn kannessa olleesta punaisesta rististä, ja levyt jouduttiin tavaramerkkikohun saattelemana vetämään pois kaupoista. Levy-yhtiö pahoitteli asiaa, ja kansitaiteen mentyä uusiksi, levyt palautuivat kauppoihin.


title: Aamunodottaja

text: Sävellykset Santeri Kallio ja Rami Raski, sanoitukset Rami Raski, sovitukset Verenpisara.Julkaistu maaliskuussa 2001.Julkaistu 2002.Julkaistu 2002.


title: Martin Lönnebo

text: Karl Martin Lönnebo (s. 27. helmikuuta 1930) on Ruotsin kirkon pappi, joka toimi Linköpingin hiippakunnan piispana vuosina 1980–1995. Häntä edelsi Ragnar Askmark ja seurasi Martin Lind. Hän on julkaissut lukuisia kirjoja uskonnon aiheista.


title: Ykkös-Lohja

text: Ykkös-Lohja on läntisellä Uudellamaalla keskiviikkoisin ilmestyvä ilmaisjakelulehti. Vuonna 1988 perustetun lehden päätoimittajana toimi Jukka Kuparinen kevääseen 2015, jolloin uudeksi päätoimittajaksi tuli Kari Oksanen. Lehden kotipaikkakunta on Lohja. Lehden tavanomainen painos on yli 33 000 kappaletta, ja laajennettu painos noin 39 000 kappaletta. Lehden jakelualueeseen sisältyy Lohjan lisäksi Karjalohja, Siuntio, Nummela, Ojakkala sekä Nummi-Pusula. Laajennettua painosta jaetaan lisäksi Vihdin kirkonkylään ja Karkkilaan. Ykkös-Lohja julkaisee kesälehti Lännen Helmen aina kesäkuun ensimmäisellä viikolla. Lännen Helmi jaetaan Hangosta Karkkilaan ja se jaetaan noin 60 000 talouteen.


title: Jarkko Heikkinen

text: Jarkko Heikkinen (s. 10. syyskuuta 1978 Suomussalmi) on suomalainen jääkiekkopuolustaja, joka pelaa Suomi-sarjajoukkue Kajaanin Hokissa. Hän on pelannut ennen kautta 2018–2019 joukkueessa yhteensä runkosarjassa 588 ottelua tehopistein 89+224=313 ja keräten 586 jäähyminuuttia. Heikkinen on otteluissa, tehopisteisessä, syötöissä ja jäähyminuuteissa Hokin seurahistorian runkosarjan kärjessä. Hän on myös Mestiksen kaikkien aikojen toiseksi tehokkain puolustaja Pasi Järvisen jälkeen tehtyään sarjassa yhteensä 478 runkosarjaottelussa tehot 63+158=221. Jäähyminuutteja kertyi 42.


title: Jarkko Heikkinen

text: Heikkinen toimi Hokin kapteenina vuodet 2007–2008, 2009–2012 ja 2014–2015. Heikkinen voitti Mestiksen-mestaruuden vuonna 2007. Hokki on jäädyttänyt hänen pelinumeronsa 95. Heikkinen pelasi urallaan myös Turun Palloseurassa kaudella 2008–2009, jolloin hän teki 21 runkosarja- ja seitsemässä playoff-ottelussa tehot 2+3=5. Heikkisen pelaajaura päättyi ylävartavammaan syksyllä 2014. Hän päätti kuitenkin palata kaukaloihin Hokin siirryttyä Suomi-sarjaan kaudeksi 2017–2018.


title: Jarkko Heikkinen

text: Heikkinen aloitti jääkiekkoilun 7-vuotiaana Suomussalmen Palloseurassa. Hän pelasi seurassa ensimmäiset miesten pelinsä vain 16-vuotiaana II-divisioonassa kaudella 1994–1995. Kaudeksi 1998–1999 Heikkinen vaihtoi SuPS:sta Kajaanin Hokkiin. Joukkue siirtyi kaudeksi 1999–2000 pelaamaan I- ja II-divisioonan välille perustettua Suomi-sarjaa. Kaudella 2000–2001 Heikkinen oli Hokin tehokkain puolustaja tehoilla 7+19=26. Kausi 2001–2002 päättyi Suomi-sarjan mestaruuteen sekä sarjanousuun Mestikseen.


title: Jarkko Heikkinen

text: Ensimmäisellä Mestis-kaudellaan 2002–2003 Heikkinen pelasi vain 24 ottelua tehopistein 2+1=3, mutta kaudella 2003–2004 hän löi itsensä läpi Mestiksessä tehden 33 runkosarjaottelussa tehot 4+12=16 sekä neljässä playoff-ottelussa kaksi syöttöpistettä. Kaudella 2005–2006 Heikkinen nousi Hokin varakapteeniksi. Hän oli joukkueen eniten maaleja tehnyt puolustaja kuudella osumallaan. Kaudella 2006–2007 Heikkinen teki Mestiksen yhden kauden piste-ennätyksensä tehoilla 13+23=36, joilla hän oli Hokin tehokkain puolustaja ja sijoittui sarjan puolustajien pistepörssissä kolmanneksi. Heikkinen voitti kauden päätteeksi Mestiksen-mestaruuden. Kaudella 2007–2008 hän nousi joukkueen kapteeniksi ja oli taas Hokin tehokkain puolustaja ja sijoittui Mestiksen puolustajien pistepörssissä kolmanneksi tehoilla 8+25=33. Heikkinen voitti myös joukkueen sisäisen tehotilaston lukemalla +19. Hän voitti kauden päätteeksi Mestis-hopeaa ja valittiin sarjan toiseen tähdistökentälliseen.


title: Jarkko Heikkinen

text: Heikkinen oli kauden 2008–2009 päätyttyäkin Hokin tehokkain puolustaja tehtyään 23 ottelussa tehot 4+14=18, kun hän siirtyi joulukuussa 2008 aluksi viikon ajaksi SM-liigajoukkue Oulun Kärppien vahvuuteen. Heikkinen pelasi siellä yhden harjoitusottelun ja Kärpät oli kiinnostuneita pitämään hänet joukkueessa. Peliajan varmuuden puutteen vuoksi hän ei kuitenkaan jatkanut joukkueessa. Heikkisen Hokki-sopimuksessa oli optio SM-liigaan siirtymisestä ja hän teki uuden vuoden kynnyksellä loppukauden kattaneen sopimuksen Turun Palloseuran kanssa. Heikkisen siirron takana oli myös hänelle Hokista tuttu päävalmentaja Kai Suikkanen. 30-vuotias Heikkinen teki liigadebyyttinsä 30. joulukuuta 2008 Saimaan Palloa vastaan. Hän teki seuraavassa ottelussa 2. tammikuuta 2009 liigauransa avausmaalin Helsingin IFK:ta vastaan. Kaikkiaan Heikkinen teki SM-liigassa kauden aikana 21 runkosarja- ja seitsemässä playoff-ottelussa tehot 2+3=5.